Gipende Gatundu: Bible for Matayo

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matayo

1¹Mukanda wa senga ya Yesu - Kilisto, muna Davidi, nu muna Abalahama. ²Abalahama wabutshile Izaka, nu Isaka wabutshile Yakobo, nu Yakobo wabutshile Yuda nu aphanji'enji. ³Yuda wabutshile Falese nu Zala, nu ginawo wakhalele Tamala. Falese wabutshile Eseloma. Eseloma wabutshile Alame.⁴Alame wabutshile Aminadaba. Aminadaba wabutshile Nasona. Nasona wabutshile Salomo. ⁵Salomo nu Lababe abutshuile Bowaze. Bowaze wabutshile Obede. Gina Obede wakhalele Luta. Obede wabutshile Yese. ⁶Yese wabutshile muatha Davidi, nu Davidi wabutshile Salomoni nu mukhetu wa Uliye.⁷Salomoni wabutshile Lobowami. Lobowami wabutshile Abia, Abia wabutshile Aza, ⁸Aza wabutshile Yozafati, Yozafati wabutshile Yolami. Yolami wakhalele gijina gia Oziasi.⁹Oziasi wabutshile Yowatami. Yowatami wabutshile Ashaze, Ashaze wabutshile Ezeshiase, ¹⁰Ezeshiase wabutshile Manase, Manase wabutshile Amo, nu Amo wabutshile Yosiase. ¹¹Yosiase wabutshile Yekoniase nu aphanji'enji a mala, mu kumbi diagubatewa mu mahiga gu Babilona.¹²Hangima dia gubatewa mu mahiga gu Babilona, Yekoniase wabutshile Salatiele, Salatiele gishina gia Zolobabele, ¹³Zolobabele wabutshile Abiyude, Abiyude wabutshile Eliakima, nu Eliakima wabutshile Azola, ¹⁴Azola wabutshile Sadoka, Sadoka wabutshile Akime, nu Akime wabutshile Eliyude.¹⁵Eliyude wabutshile Eleyazala. Eliyazala wabutshile Matana, Matana wabutshile Yakobo. ¹⁶Yakobo wabutshile Yosefo mulumi'a Madiya wabutshile Yesu. Yesu udi yago umutamegewa egi Kilisto. ¹⁷Indongo yagasue sendese Abalahama unu Davidi yakhalele mu mutango wa kumi nu iwana, Sendese Davidi unu gubatewa mu mahiga gu Babilona indongo kumi nu iwana, nu sendese gubatewa mu mahiga gu Babilona unu Kilisto indongo kumi nu iwana.¹⁸Gubutshiwa gua Yesu -Kilisto guajile mu luholo luenyelu: Madiya wa ginenji wakhalele mulongesewa gu mahata gudi Yozefo, uvi gutuama dia gukhala mu mahata, Madiya wamitile vumo mu ngolo jia Nyuma -Yabonga. ¹⁹Mulumi'enji Yozefo wakhalele muthu mumoshi yatagana, uvi gatshiginyinego ha gumuhana musonyi mukatshi dia thundu. Hene, watangijile ha gushiya mahata mu mafumbe nu Madiya.²⁰Hago muene hakhalele mutangiza ndaga yene, muanjelo wa Fumu wamuwambelele mu nzoji egi: «Yosefo, muna Davidi, uvigo woma ha guzangula Madiya mu mahata, ndaga yago gadi nenji mu vumo udi yagumitiwa mu ngolo jia Nyuma - Yabonga. ²¹Mba ubuta mona yala, nu mba mu mutamega Yesu, ndaga mba uhuluisa gikanda gienji gu gubola guawo.»²²Yeyi yagasue yahetele mukunda nu gutagenesa yago Fumu wazuelele mu muzueledi wa ndaga jia gutuama, egi: ²³«Tala, mona mukhetu yago khenji ajiyile yala ndo mba umita vumo nu mba ubuta mona yala. Mba amutamega egi Emmanuele (idi muzuela egi " Nzambi udi nu esue.")»²⁴Yozefo wazugile gu tulo tuenji nu watshitshile yago muanjelo wa Fumu wa mutumine ha gutshita. Wamuzanguile mu mahata. ²⁵Uvi muene amubandeselego unu muene abutshile mona yala. Nu wamuhanene jina dia Yesu.

2¹Hangima dia gubutshiwa gua Yesu gu Beteleyema mu Yudeya masugu ene Elodi wakhalele fumu, Ngangu mikanda jiajile gu Esete jiahetele gu Yeluzalema nu guzuela egi: ²«Guyi gudi muthu yago wabutshiwa, fumu ya enya Yuda? Tuamonyi themua yenji gu Esete nu tueji mukunda nu gumukombelela.» ³Hago muatha Elodi wavile ngenyi, wavile woma, nu Yelusalema yagasue nji yavile woma.⁴Elodi wabungishile nganga Nzambi jiagasue nu enya gusonega a thundu nu wahudile egi: «Guyi Kilisto adi nayo gubutshiwa?» ⁵Ene amutayele egi : «Gu Betelehema mu Yudeya, ndaga tala yago yasonegewe gudi muzueledi wa ndaga jia gutuama: ⁶"Nu aye, Betelehema, udi mu mavu a Yudeya, ushigo yazonda mukatshi dia atuameji a Yudan ndaga mukatshi diaye mba guza mutuameji mba utuameza thundu yami ya Isalele."»⁷Hangima, Elodi watamegene mu mafumbe ji nganga mukanda mukunda nu guahula kumbi tshi diago amuenene themua yene. ⁸Watumine gu Betelehema nu guzuela egi : «Ndienu nu kambienu muabonga mona muene. Gula muamumona, munguwambele mukunda nu ame nji nguye ha gumukombelela.»⁹Hangima dia gutegelela muatha, Ene ayile nu themua yago amuenene gu Esete yadiangele ha tuama diawo unu yamagenene holu dia gifundo ginyi giakhalele mona. ¹⁰Hago amuenene themua, kiese giavula giakhatele.¹¹Anginyine mu inzo (monzo) nu amuenene mona wazonda nu ginenji Madiya. Afugamene nu amukombelele. Azolele umonyi wawo nu ahanene mulambu wa wolo, uhafu, nu mananashi. ¹²Nzambi wawambelele mu nzoji hagula egi avutugago gumbo dia Elodi; Ngenyi na avutugile mu njila iko haguya gumbo diawo.¹³Hangima dia guya guawo, muanjelo mumoshi ya Fumu wamuenegene gudi Yozefo mu nzoji nu wamuwambelele egi: «Zuga, zangula mona nu ginenji, nu lenga gu Ejipiti. Khala guene unu mba nguguwambela ndaga Elodi udi mukamba mona mukunda nu gumushiya.» ¹⁴Phipha imoshi yene yago inyi, Yozefo wazugile nu wazanguile mona nu ginenji nu ayile gu Ejipiti. ¹⁵Akhalele guene unu Elodi afuile. Yeyi yataganene mukunda nu yago Fumu wazuelele mu azueledi a ndaga jia gutuama egi : «Honze ya Ejipiti ngatamegene munami.»¹⁶Hangima, hago Elodi wajiyile egi nganga mukunda jiamuvilego, wavile khabu jiavula. Watumine ha gushiya ana a amala agasue hadi mu khuwo ya mvula jiyadi nu gushina ago akhalele mu Betelehema nu mu khanda yene yagasue, haguhata kumbi diago adivile nu nganga mukanda.¹⁷Ngenyi yataganene ndaga yazuelewe gudi Yelemia muzueledi wa ndaga hia ndaga jia gutuama egi: ¹⁸«Avile dizui dimoshi gu Lama, idilo nu gikenene giavula, Lashela wadidile mukunda nu anenji, nu muene watshiginyine ha gukhala mu mafua mukunda ene akhalelego luko»¹⁹Hago Elodi wafile, tala, muanjelo mumoshi ya Fumu wamuenegene gudi Yozefo mu nzoji gu Ejipiti nu wamuwambelele egi: ²⁰«Zuga nu zangula mona nu ginenji nu nda gu mavu dia Isalele ndaga ago akhalele mutshigina gushiya mona afigale.» ²¹Yozefo wazugile, wazanguile mona nu ginenji nu ayile gu mavu dia Izalele.²²Uvi hago avile egi Akelawusu wakhalele muhiminyina holu dia Yudeya ha gifundo gia Elodi, wavile woma ha guya. Hangima dia gumuwambela mu nzoji gudi Nzambi wayile gu Galileya ²³nu wayile nu wajingile mu dimbo dimutamegewa egi Nazaleta. Ndaga yeyi yatagenesele yago yazuelewe gudi azueledi a ndaga jia gutuama, ngenyi mba utamegewa egi Muenya gu Nazaleta.

3¹Mu masugu ene anyi, Yone - Mubatiji wasendesele gulongesa mu gibalala gia Yudeya nu guzuela egi: ²«Balumunyenu mitshima, ndaga ufumu wa mu dilu udi hehi.» ³Ndaga, tala muthu yago wazuelele muzueledi wa ndaga jia gutuama Ezayi, egi: «Dizui dia muthu yago udi mukolologa mu gibalala egi: "Londienu njila ya Fumu, magesenu njila jienji."»⁴Tala, Yone wasudigile mulele wa gilema gia gabalu nu muya wa gilema mu khulugo ya guleha guenji. Wakhalele mudia matulu nu wemba. ⁵NJi Yelusalema, Yudeya yagasue nu khanda yagasue ya nzadi Yodani akhalele muya gudi muene. ⁶Akhalele mubatijiwa gudi muene mu muta (nzadi) Yodani, gifua akhalele mulomba gutotesa gubola guawo.⁷Uvi hago amuenene afalase avula nu asadiseye muza gudi muene mukunda nu mbotiga, muene wawambelele egi: << Enue ana a nyoga jiabala, nanyi wamiwambela egi mulenge khabu jidi muza? ⁸Yimenu mabundu atagana nu gutotesa gubola. ⁹Nu mutangizago ha guzuela mukatshi dienu egi: "Tudi nu shetu Abalahama." Ndaga ngudi gumiwambela egi Nzambi udi watagana ha guhana Abalahama ana ako nga gudi maseso awa.¹⁰Temo didi gale dia guhaga ha muji wa mutshi. Ngenyi mutshi wagasue ushigo muyima mabundu abonga udi mukokewa nu gumbiwa ha jigo. ¹¹Ngudi gumibatiza mu meya mukunda nu gutotesa gubola. Uvi muthu udi muza hangima diami udi yagungubalega ngolo, nu ngushigo yatagana ha gusudiga sabatu jien ji. Muene, mba umibatiza mu Nyuma yabonga nu tshuya. ¹²Udi nu saphi jienji hamago; mba ukomba luphango luenji, nu mba uzangula mabundu enji mu mukala, uvi muene mba ukonda muangu ha jigo dia tshuya tushigo nu gisugishilo.¹³Hene Yesu wajile gu Galileya gu Yodani gudi Yone, mukunda nu guzangula mbotiga gudi muene. ¹⁴Uvi Yone watunyine, nu wazuelele egi: Ame ngudi nu funu ya guzangula mbotiga gudi aye, nu aye udi muza gudi ame! ¹⁵Yesu wamutayele egi: Tshita ngenyi luenyelu, ndaga idi yabonga ha gutagenesa yagasue idi yatagana. Nu Yone atunyine ndo luko.¹⁶Gungima dia gubatijiwa guenji, Yesu wazogele mu meya, dijui diaviwe mu dilu, mbimbi yeyi: yowu udi munami ya guzumba, yago ngatshigina, gudi mwene ngudi mu muhaga guswanguluga guami. ¹⁷Nu tala, dijui dimoshi diaviwe mu dilu egi: Yogu udi munami ngatshigina muavula, gudi muene ngahaga guzumba guami.

4¹Hene Yesu wabatewe gudi Nyuma mu gibalala, mukunda nu gukhala yagulolewa gudi diabulu. ²Hangima dia gutuna gudia masugu makumi awana nu phipha makumi awana, nzala yamukhatele. ³Muthu wakhalele gumulola, wasuenene, wamuwambelele egi: Gula udi Muna Nzambi, hana mukhuala egi maseso abue mapha. ⁴Yesu wamutayele egi: Idi yagusonega egi: Muthu mba gajingilago khuta mapha, uvi mbimbi yagasue idi muzoga mu kano wa Nzambi.⁵Diabulu wamubatele gu dimbo dia gijila, wamuhagele holu dia gikombelelo, ⁶nu wamuwambelele egi: Gula udi muna Nzambi, thenyiga nu udibishile hashi; ndaga idi yagusaonega egi: mba uhana mikhuala gudi anjelo enji mukunda nu aye; Nu mba agubata ha mago awo, hagula egi kulu waye ukhakhugago gu seso.⁷Yesu wamuwambelele egi: Idi nji yagusonega egi: Mba ulodigo Fumu, Nzambi waye. ⁸Diabulu wamubatele nji holu dia mulundu wabalega guleha, wamudijinyine ufumu wa mavu agasue nu uhunyinyi wenji, ⁹nu wamuwambelele: Mba nguguhana ima yagasue, gula wafugama nu wangukombelela.¹⁰Yesu wamuwambelele egi: Katuga, Satana! Ndaga idi yagusonega egi: Mba ukombelela Fumu, Nzambi yaye, nu mba umutshitshila khuta muene. ¹¹Hene diabulu wamubembele. Nu tala, anjelo ajile gudi Yesu, nu amutshitshile mudimo.¹²Yesu, havile egi Yone washiyiwe, wakatugile gu Galiliya. ¹³Wakatugile gu Nzaleta, nu wajile mukhala gu Kapelanawuma, idi hehi nu nzadi, mu khanda ya Zabuloni nu Nefetali,¹⁴hagula egi ndaga yazuelele Esayi itaganesewe, muzueledi wa ndaga jia gutuama egi: ¹⁵Thundu ya Zabulona nu Nefetali, yakhanda idi hehi nu nzadi, mu mavu ahasambua dia Yodani, Nu ya Galileya ya enya gudizalumuna, ¹⁶thundu yeyi, yaditumbiga mu phipha, yamonyi muanya wakola; Nu holu dia ago akhalele aditumbiga mu mavu nu givule gia gufua. Muanya wazugile.¹⁷Sendese kumbi dinyi Yesu wasendesele gulongesa, nu guzuela egi: Balumunienu mitshima, ndaga ufumu wamudilu udi hehi.¹⁸Hakhalele muwenda mu khulugo ya nzadi ya Galeleya, wamuenene aphangi a mala muyadi, Simona, umutamegewa egi Phetelo, nu Andele, phangi'enji, akhalele mumba wanda mu meya; ndaga akhalele enya gulowa. ¹⁹Muene wawambelele egi: Nguhatienu, nu mba ngumihaga enya gulowa athu. ²⁰Hamoshi, abembele wanda, nu amuhatele.²¹Hadile akatuga nu ayile gualeha, wamuenene aphanji'a mala muyadi, Yokobo, muna Zebedeya, nu Yone, phanji'enji a yala, akhalele mu wato nu shawo Zebedeya, nu akhalele mulonda wanda wawo. watamegene, ²²nu hamoshi abembele wato nu shawo, nu amuhatele.²³Yesu wawendele mu Galileya gagisue, nu gulongesa mu ikombelelo, nu gulongesa mbimbi ihe-ihe ya ufumu, nu gusaga akhashi agasue nu ikata mukatshi dia thundu. ²⁴Ndaga jienji jiamuanganene mu Siri yagasue, et amubatele athu agasue akhalele nu ukhashi numalamba a luholo nu luholo, enya ivule yabola ; nu ikata; nu muene wasagele. ²⁵Thnudnu imoshi yakoma yamuhatele, gu Galiliya, gu Dekapole, gu Yelusalema, gu Yudeya, nu ha sambua dia Yodani.

5¹Hamuenene thundu, Yesu wakandudgile ha mulundu; nu, hangima dia guditumbiga, alandudi enji asuenene hehi nu muene. ²Hangima, wazanguile imbimbi nu gualongesa egi: ³Guzela muila gudi jiphuthu jia nyuma, ndaga ufumu wa mudilu udi wawo! ⁴Guzela muila gudi athu adi nu gikenene, ndaga mba akhala agukukumudiwa masoji.⁵Guzela muila gudi athu ashigo nu gusuanguluga, ndaga mba aheta mavu! ⁶Guzela muila gudi athu adi nu nzala nu luhungu lua giamatshidia, ndaga mba akhala yagukuta! ⁷Guzela muila gudi enya khenda, ndaga mba aheta jikhenda! ⁸Guzela muila gudi athu adi nu mitshima ilaphe, ndaga mba amona Nzambi!⁹Guzela muila gudi athu adi mukamba guhuima, ndaga mba atamegewa egi ana a Nzambi! ¹⁰Guzela muila gudi athu adi mushiyiwa mukunda giamatshidia, ndaga ufumu wa mudilu udi wawo!¹¹Guzela muila mba gukhala nu enue, gula mba amisebulula, mba amishiya nu mba ata uthemua wabola gudi enue, mukunda nu ame. ¹²Khadienu nu gusuanguluga nu khadienu nu kiese giavula, mukunda gishimbigo gienu mba gikhala giakoma mu dilu; ndaga luholo lumoshi luene ashiyile azueledi a ndaga jiagutuama ajile gutuama dienu.¹³Mudi mungua wa hamavu. Uvi gula mungua watotesa gufula guenji, funu yenji itshi? Ushigo nji nu funu nu mba ubishidiwa honze, nu mba udiatewa gu malu a athu. ¹⁴Mudi mueji (muanya) wa hamavu. Dimbo dimoshi diamusamba didi diaguhagewa holu dia mulundu nu diajiyilego gusuegewa.¹⁵nu analemesago muinda mukunda nu guhaga goshia mesa, uvi wanahagewa ha gifundo gianahagewa muinda, nu wene wana hana mueji gudi athu agasue adi monzo. ¹⁶Egi mueji wenu uleme gutuama dia athu, hagula egi amone midimo yabonga, nu atumbuyise Shenu udi mudilu.¹⁷Mutangizago egi ngajile mukunda nu gushiya mikhuala nu azueledi a ndaga jiagutuama; ngajilego mukunda nu gushiya mikhuala, uvi mukunda nu gutagenesa mikhuala. ¹⁸Ndaga, ngudi gumiwambela mu giamatshidia, gula dilu nu mavu abalegelego, mba gutotigo nga gagisono gamoshi nga gamufunda gamoshi ga mukanda, unu mba itagana.¹⁹Muthu yagasue mba ushiya nga gamoshi ga mikhuala yazonda, nu mba ulongesa gudi athu ha gutshita ngenyi, mba ukhala yagutamegewa egi mona yazonda ya mu ufumu wa mudilu; uvi muthu yago udi mutala mikhuala, nu udi mulongesa athu ha gu itala, muthu muene mba utamegewa egi mukulu mu ufumu wa mudilu. ²⁰Ndaga, ngudi gumiwambela, gula giamatshidia gienu giabalegelego gia enya gusonega nu gia afalase, mba munginyigo mu ufumu wa mudilu.²¹Muavile egi awambelele akulu egi: Mba ushiyigo; muthu mba ushiya mba uhanewa ndola gudi jinzuji. ²²Uvi ame, ngudi gumiwambela egi muthu yagasue mba uvila phanji'enji khabu udi nayo guhanewa ndola gudi jinzuji; nga yago mba uwambela phanji'enji egi: Raca! udi nayo guhanewa ndola gudi nganga Nzambi ya gikombelelo; nu muthu yagasue mba uwambela phanji'enji egi: waheya! udi nayo guhanewa ndola ya tshuya tuakonda gisugishilo.²³Gula udi muhana mulambu waye gu gikombelelo, nu gula guene gunu watangiza egi udi gikembe nu phanji'aye, ²⁴bemba mulambu waye gu gikombelelo, nu nda thomo udive nu phanji'aye; hangima, giza uhane mulambu waye.²⁵Divise muabonga nu mbalagaji yaye, hago udi muwenda nenji mu njila, hagula egi agufundigo gudi nzuji, nu egi nzuji aguhane gudi phulushi ha gugumba mu bologo. ²⁶Ngudi guguwambela mu giamatshidia, mba uzogigo gula wahanenego (wafutilego) gitshinyi gia nguana.²⁷Muavile azuelele egi: Mba ustshitshigo uthambi. ²⁸Uvi ame, ngudi gumiwambela egi muthu yagasue watala mukhetu ha gukamba gumubuisa mukaji'enji watshitshi gale uthambi nu muene mu mutshima wenji.²⁹Gula iso yaye idi mukunda nu aye gikhakhuishilo, dihalumune nu dibishile gualeha nu naye; ndaga idi yatagana hagula egi aye utotese gidiando gimoshi gia muila waye, nu muila waye wagasue ukhadigo wagubishidiwa mu tshuya. ³⁰Nu gula koko waye wa madia udi ukunda nu naye gikhakhuishilo, dikoke nu dibishile haleha nu naye; ndaga idi yatagana mukunda nu aye ha gutotesa gidiando gimoshi gia muila, nu muila waye wagasue uyigo mu tshuya.³¹Yazuelewe egi: Muthu yagasue udi mukaya mukaji'enji amuhane mukanda wa gushiya mahata. ³²Uvi ame, ngudi gumiwambela egi muthu wakaya mukaji'enji, khuta mukunda nu uthambi, udi gumuhaga ha gutshita uthambi, nu gula muthu wawata mukhetu wakayewa mu mahata umutshita uthambi.³³Muavile nji egi azuelele gudi akulu egi: «Gudita ndo mukumbu uvi tshitenu gudi Fumu.» ³⁴Henyaha, Gudilowa ndo nga mu dilu nga mu gife gia ufumu gia Nzambi, ³⁵nga mu mavu ndaga adi gidiatelo gia Nzambi; nga mu Yelusalema ndaga didi dimbo dia Fumu Wakoma.³⁶Gudilowa ndo nga mun muto wenu hakhenu, ndaga mushigo yatagana ha gubuisa sanga jienu jimvi. ³⁷Hago mudi muzuela, mbimbi yenu ikhale yatagana «Ai, ai» nga «Ndo, ndo». Yagasue idi muza hangima idi muza gudi Muthu wabola.³⁸Muavile azuelele egi: «Iso nu iso, nu dizo nu dizo.» ³⁹Uvi ame ngudi gumiwambela egi, gukola matangi ndo gudi muthu wabola matangi; ha gifundo gia luholo lunu, muthu yagasue wamiwasa gu butu dia madia, muhagele nji butu dia gihidi.⁴⁰Nu gula muthu watshigina gugufunda mukunda nu gugutambula shimishi yaye, mubembele nji azangule nu gazawu gaye. ⁴¹Muthu yagasue waguhana ndola ha gutshita midi imoshi ya metelo, mutshitshile ba metelo muyadi. ⁴²Hana gudi muthu udi gugulomba, nu gutuna ndo ha gusomba gudi muthu udi mutshigina gusomba gudi aye.⁴³Muavile azuelele egi: «Mba uzumba phanji'aye nu mba utuna mbalagaji yaye.» ⁴⁴Uvi ame ngudi gumiwambela egi: «Zumbenu mbalagaji jienu nu lombienu Nzambi mukunda nu athu adi gumimonesa malamba, ⁴⁵ngenyi mba mukhala ana a Shenu udi mu dilu. Ndaga wana zola tangua mukunda nu athu abola matangi nu athu abonga, nu wana nogesa mvula mukunda nu athu atagana nu ashigo atagana.⁴⁶Ndaga gula mudi muzumba khuta anyi adi gumizumba, itshi mba muheta gifua gishimbigo? Nga ene enya gufutisa gitadi anatshita ngenyi. Mudi nayo gutshita yagubalega ene. ⁴⁷Nu gula mudi mumenega khuta aphanji'enu a mala, itshi mudi mutshita hene yabalega gubonga gudi athu ako? Nga ene ashigo enya gutshigina anatshita ngenyi. ⁴⁸Hene mudi nayo gukhala yatagana, mu luholo Shenu udi gosa udi yatagana.

6¹Mutshitshigo ndaga jiatagana gutuama dia athu mukunda nu gumonewa gudi ene , ngenyi mba ushigo muheta gishimbigo gudi Shaye udi mu dilu. ²Ngenyi hago udi muhana mulambu, gubula ndo ngenze, gifua hanatshita enya mambo mu ikombelelo nu mubalabala, hagula egi athu anemese. Mu giamatshidia, ngudi guguwambela, adi gale aguheta gishimbigo giawo.³Mukunda nu enue, hago mudi muhana milambu, koko wenu wa mahidi ujiyigo yago koko madia didi mutshita, ⁴hagula egi mulambu wenu ukhale wa mumafumbe. Hene Shenu wana tala mu mafundo amafumbe mba umihana gishimbigo gienji.⁵Nu hago mudi musamba, mukhadigo gifua enya mambo, ndaga ene anatshigina gusamba mumolu mu ikombelelo nu mu khomo ya balabala, mukunda akhale yagumuenewa gudi athu. Mu giamatshidia, ngudi gumiwambela egi, adi gale yaguheta gishimbigo giawo. ⁶Uvi enue, kumbi mudi musamba, ginyenu mu sugu yenu, jidigienu mufulo wenu, nu sambienu Shenu udi mu gifundo gia mafumbe; ngenyi Shenu udi mumona mu mafumbe mba udi gumihana gishimbigo gienu. ⁷Nu hago mudi musamba, guvutula ndo mbimbi jiavula jiagituhu, gifua muanatshita athu ashigo enya gutshigina, mukunda anatangiza egi Nzambi mba udi guavila gula azuela ima yavula.⁸Mukunda nu ngenyi, mukhadigo gifua ene, ndaga Shenu udi mujiya itshi mudi nayo funu hatuama ene mumulombe. ⁹Ngenyi, sambienu ngegi: «Shetu udi mu dilu, jina diaye dikhale diagunemesa. ¹⁰Egi ufumu waye uze. Egi matangi aye akhale agutshita hashi gifua mu dilu.¹¹Tuhane gudia gua mangino. ¹²tuvile jikhenda mukunda nu gobola guetu, gifua esue tuanavila khenda athu ako anagututshita gubola. ¹³Gutubembe ndo mu gulolewa, uvi tuhuluise ha mago muthu wabola.» (ndaga gudi aye guene gudi, guhuiminyina nu ngolo nu ginemua mukunda nu masugu agasue, idi ngenyi! )¹⁴Ndaga gula muavila athu ako khenda mukunda nungubola guawo, Shenu udi gosa mba udi nji gumivila khenda. ¹⁵Uvi gula mushigo muvila athu ako jikhenda mukunda nu gubola guawo, Shenu mba ashigo nji gubola guenu.¹⁶NGenyi nji, gula mudi mutuna gudia, mukhadigo nu phala ya gikenene gifua muanatshita enya mambo, ana balumuna jiphala jiawo mukunda athu a amone egi adi mutuna gudia. Mu giamatshidia, ngudi gumiwambela egi, adi gale aguheta gishimbigo giawo. ¹⁷Uvi enue, hago mudi mutuna gudia, diwasenu maji mu muto nu zuenu meya gu phala, ¹⁸hagula egi mudijinago gudi athu egi mudi mutuna gudia, uvi khuta gudi Shenu udi ha gifundo giamafumbe. Nu Shenu, hadi gumimona mu mafumbe, mba udi gumihana gishimbigo.¹⁹Mukambigo umonyi wavula ha mavu wawa gunu thuguthugu nu ukelengenye wajiya guhubolesa, gunu nzangi jiajiya gungina nu gukuya. ²⁰Ha gifundo gia ngenyi, zangudienu umonyi mu dilu gunu nga thuguthugu nga ukelengenye wajiyilego gu ubolesa nga nzangi gajiyilego gungina ha gukuya. ²¹Ndaga ha ngifundo gidi umonyi waye, hene nji hadi nu mutshima waye.²²Iso idi mwinda wa muila. Gula iso idi yabonga, muila wagasue udi waguzala nu mueji. ²³Uvi gula iso didi diabola muila wagasue udi waguzala nu phipha! Nganyi, gula mueji udi mukatshi diaye udi diago phipha, luholo tshi phipha yenji idi? ²⁴Gushigo nu muthu wajiya gutshitshila mafumu muyadi, ndaga mba utuna mumoshi nu mba uzumba muko, nga mba utumaga gudi mumoshi nu mba ushaga gudi muko. Muajiyilego gutshitshila Nzambi nu umonyi hamoshi.²⁵Hene ngudi gumiwambela egi, mukhadigo nu gikenene mukunda nu monyo wenu, nga mukunda nu yago mba mudia nga mba munua. ( nga mukudna nu muila wenu, yago mba musudiga). Ndaga ya monyo ushigo yagubalega gudia, nu muila yagubalega milele? ²⁶Tadienu tunjila tua gosa! Tuanakuna ndo nga guhela mabundu, nu tuana suega ndo mbuto mu mikala, uvi Shenu udi gosa wana tudisa. Mushigo yagubalega funu gudi tunjila?²⁷Nanyi ya mukatshi dienu gula wahaga gikenene wajila gulunda nga lusugu lumoshi gu monyo wenji? ²⁸Na mukunda natshi mudi muhaga gikenene mukunda nu gusudiga guenu? Tangizenu gudi ivunza ya ilanga, gikhuatshi yanakula; yana tshita ndo mudimo, yana tunga ndo milele. ²⁹Uvi ngudi gumiwambela nga muene Salomoni mu uhinyinyi wenji gasudigilego yagubalega mumoshi ya mukatshi diayo.³⁰Gula Nzambi udi musudigisa givunza gia mu gilanga gidi mangino nu hamene mba gikhala gia gumbiwa ha jigo dia tshuya, na gikhatshi mba gamisudigisago, enue, athu adi nu gustshigina guazonda? ³¹Mukhadigo nu gikenene nu guzuela egi: «Itshi mba tudia?» nga, «Itshi mba tunua» nga, «Itshi mba tusudiga ?»³²Ima inyi yanakhala yagukambewa gudi athu adi ashigo enya gutshigina; Shenu udi gosa udi mujiya ndaga jiagasue mudi najo funu. ³³Kambienu thomo ufumu nu giamatshidia; nu ima iko yagasue mba ikhala yagumihanewa. ³⁴Mukhadigo nu gikenene mukunda nu lusugu lua hamene, ndaga lusugu lua hamene mba lukhala nu gikenene gienji. Ha lusugu ludi mutagenesa lamba dienji.

7¹«Musampbesago milonga nu mba mukhadigo ya gusambesewa. ²Ndaga mba asambesa mu luholo muakhalele musambesa; nu giteselo muanatshitshila mukunda nu gutesa, giteselo gimoshi giene mba gimitesewa.³Nu mukunda natshi udi mutala gagisuasua ga muangu gadi mu iso ya phanjiaye ya yala, uvi ushigo mumona gitshinyi gia mutshi gidi mu iso yaye? ⁴Gikhuatshi wajiya guwambela phanjiaye ya yala egi : "Giza ngugukatule gagisuasua ga muangu gadi mu iso yaye", uvi aye udi nu gitshinyi gia mutshi mu iso yaye? ⁵Enya mambo! Katula thomo gitshinyi gia mutshi gidi mu iso yaye nu wajioya giwa gumona muabonga mukunda nu gukatula muangu udi mu iso ya phanjiaye ya yala.⁶Muhanyigo ima idi ya yabonga gudi jimbua nu mubishilago makuta enu a ibende gudi ngulu; ndaga, jiajiya gudiata gu ikanzo yajo, hangima jibalumuga gudi enue ha gumisasumuna mu idiando.⁷Lombienu nu mba imihanewa; Kambienu, nu mba mumona; kokodienu, nu mba amizuluila. ⁸Ndaga muthu yagasue udi mulomba wana hanewa, nu muthu yagasue udi mukamba wana heta; nu muthu udi mukokola, mba amuzuluila. ⁹Mukatshi dienu mba gukhala nu muthu yago, gula munenji ya nyala wamulomba gitshinyi gia dimpha, muene wajiya gumuhana iseso? ¹⁰Gula walomba ishuyi, muene wajiya gumuhana nyoga?¹¹Ngenyi, gula enue mudi athu abola, muajiya guhana ima yabonga gudi anenu, na gikhuatshi Shenu udi gosa gajiyilego guhana genji ima yabonga gudi athu ago adi gumulomba ba? ¹²Muguzuela guabonga, ima yagasue mudi mutshigina egi athu imitshitshile, enue nji mudi nayo gu itshita gudi ene; ndaga idi mukhuala nu azueledi a ndaga jia gutuama.¹³Ginyenu ha mufulo wazonda, ndaga wakoma udi wazanzumuga nu udi njila idi mubata gu gubola (gumuanga), nu athu avula adi mubalega hene hanyi. ¹⁴Ndaga mufulo wazonda udi njila imubata gu monyo nu athu azonda adi guheta.¹⁵Khadienu nu gutema gudi azueledi a ndaga jia gutuama amambo adi muza gudi enue gifua imeme, uvi mu giamatshidia adi isupha idi nu nzala. ¹⁶Mba muajiya gu mabundu awo. Ana hela mabundu a reze gu mitshi ya nga fige gu mitshi ya shaladoni? ¹⁷Luholo lumoshi luene, mitshi yagasue yabonga yana haga mabundu abonga, uvi mutshi wabola wana haga mabundu abola.¹⁸Mutshi wabonga wajiyilego guhaga mabundu abola, nga mutshi wabola wajiyilego guhaga mabundu abonga. ¹⁹Mutshi wagasue ushigo muhaga mabundu abonga udi wagukokewa nu gumbiwa ha jigo. ²⁰Luholo lumoshi, mba muajiya gu mabundu awo.²¹Ishigo athu agsue adi gungutamega egi: "Fumu, Fumu", mba angina mu ufumu wa mu dilu, uvi idi khuta athu ago adi mutshita gutshigina gua Shami udi mu dilu. ²²Athu avula mba anguwambela mu lusugu luene egi, "Fumu, Fumu, tuazuelego ndaga jia gutuama mu jina diaye, tuakayelego ivule yabola mu jina diaye nu tuatshitshilego ndaga jiagushimana mu jina diaye? ²³Hene mba nguawambela diago egi: " Ngushigo gumijiya! Ndienu gualeha, enue mudi mutshita gubola!"²⁴Ngenyi, muthu yagasue udi mutegelela mbimbi jiami nu udi gujitshitshila mba ukhala gifua muthu wa ngambi udi mutunga inzo yenji holu dia seso. ²⁵Mvula yanogele, mita yazalele nu funji yajile, uvi inzo yene yabuilego, ndaga inzo yene yakhalele yagutunga holu dia seso.²⁶Uvi muthu yagasue udi mutegelela mbimbi jiami nu gashigo gujitshitshila mba ukhala gifua muthu mumoshi waheya watungile ino yenji holu dia fuluguta. ²⁷Mvula yanogele, mita yazalele, fundji yajile nu inzo yene yabuile nu yakhalele diago yagumuangewa.»²⁸Kumbi diago Yesu wamanesele ha guzuela jimbimbi jiene, thundu yakhalele yagukuatewa gu malongo enji, ²⁹ndaga wakhalele gualongesa gifua muthu mumoshi udi nu guhinyinyi uvi akhalelego gifua anya gusonega.

8¹Hago Yesu wakhalele mu bulumuga mu mulundu, thundu ya athu amuhatele. ²Tala, muenya hute mungoshi wayile gudi Yesu nu wafugamene ha mabongo gu matuamena enji nu guzuela egi: «Fumu, gula watshigina ngusage digute didi.» ³Yesu wa sunuine koko guenji nu wamukuatele nu koko nu guzuela egi ; «Ngatshigina, ukhale yagusagewa.» hugo dimoshi diene, muene wasagewe gu hute dienji.⁴Yesu wa muwabelele egi: «Batega kano waye guwambela nga muthu nu nda udi digige gudi ngambi ya Nzambinu uhane mulambu mu luholo ludi mutuma mukhuala wa Mose mukunda nu gukhala gijiyishilo.»⁵Hago Yesu wanginyine mu dimbo dia Kapelanahuma, fumu ya lukhama lua masalayi wamutogele. ⁶Wamububile nu guzuela egi: «fumu, muenya mudimo wami udi yagubanda mu inzo mukunda nu misongo ya khonzo nu udi mumona malamba avula.» ⁷Yesu wa muambele egi: «Ngudi muya gumbo diaye ha gumusaga.»⁸Uvi fumu ya lukhama wamutayele egi: «Fumu, ngushigo yatagana hagula egi aye ungine mu inzo yami, uvi zuela khuta mbimbi imoshi nu muenya mudimo wami udi mukhala ya gusagewa. ⁹Ndaga ame nji ngudi muthu ya guhagewa gu uhunyinyi, nu ngudi nu masalayi (masuta) ago ngana hana mikhuala (tuma). Ngu wambela mumoshi "nda", nu udi muya; nu muko "giza," nu udi muza. Nu gudi muenya mudimo "tshita ngegi," nu udi mutshita.» ¹⁰Hangima dia gumutegelela, Yesu wayitugile nu wawambelele athu akhalele gumuhata egi: «Ngudi gumiwambela giamatshidia, Khenji ngamonene ndo muthu nu gutshigina gua luholo lua ngegi gu Isalele.¹¹Ngudi gumiwambela, athu avula mba aza gu Esete nu Luesete nu mba akhala ha mesa nu Abalahama, Izaka nu Yakobo mu ufumu wa mudilu. ¹²Uvi ana a ufumu mba abishidiwa honze mu phipha, guene gunu mba gukhala idilo nu gukolotota mazo.» ¹³Yesu wawambelele fumu ya lukhama egi : «Nda! mu luholo watshigina, ikhale yagutshitshiwa ngenyi.» Nu muenya mudimo wasagewe mu kumbi diene dinyinyi dimoshi.¹⁴Hago Yesu ahetele mu inzo ya Phetelo, wamuenene uko (bokilo) wa Phetelo yagubanda mukunda nu gundala. ¹⁵Yesu wakhuatele koko wenji nu gundala guahuile. Hene, muene wazugile nu wasendesele gu atshitshila mudimo.¹⁶Hago gingueze giabuile, athu abatele gudi Yesu enya misongo nu ago akhalele nu ivule yabola, nu mu mbimbi imoshi guahua, wakayele ivule yabola, nu wasagele athu agasue akhalele mundala. ¹⁷Mu ndaga yene, yataganesewe yago yazuelele muzueledi wa ima idi muza gumatuama Esayi: «Wazudile muene hakhenji misongo yetu nu wakhatesele ukata wetu.»¹⁸Hago Yesu wamuenene thundu ya mujetele, wahanene mukhuala ha guzauga sambua dia nzadi ya Galileya. ¹⁹Nji muenya gusonega mumoshi wajile gudi Yesu nu wazuelele : «Longi, mba ngugutomba guagasue guago mba uya.» ²⁰Yesu wamutayele egi: «Mikenge idi nu mawina nu tunjila tua gosa tudi nu yanzu, uvi Muna Muthu gashigo nu gifundo giaguhaga muto wenji.»²¹Munoshi ya alandudi wamuwambelele egi: «Fumu, nguhane njila ngudiangele guya mufunda shami.» ²²Uvi Yesu wamuwambelele : «Nguhate nu bemba enya gufua afunde jimvumbi jiawo.»²³Wakanduile mu wato (masuwa), nu alandudi enji amuhatele. ²⁴Nu tala, guazugile fundji yakola hene wato (masuwa) akhalele aguzale nu meya. Nu muene, wakhalele yagubanda tulo. ²⁵Alandudi asuenene hehi nu amuzugishile, nu azuelele egi: Fumu, tuhuluise, tudi mufua!²⁶Wawambelele egi: Mukunda nu itshi nu woma, athu adi enya gutshigina guazonda? Hene wazugile, wabalediele fundji (mahehe) nu meya, nu ahenene tedie. ²⁷Athu ene akhalele mushimana: Nanyi ou, akhalele muzuela, gudi muene fundji (muhehe) nu meya adi gumutumaga?²⁸Hago ahetel ha sambua diko, mu mavu a Gadareniye, enya maluiyi muyadi, azogele gu malumba, ajile hatuama dienji. Akhalele nu khabu jiavula nu nga muthu gakhalelego nu phila ya gubalega hene. ²⁹Nu tala, akologele: Gima tshi gidi gudi esue nu aye, Muna Nzambi? Waza haha mukunda nu gutumuenesa malamba gutuama dia kumbi?³⁰Guakhalele gutuama diawo nu shitu jia ngulu jiakhalele mubalega. ³¹Givule giabola giatogele Yesu, nu guzuela egi: Gula watukaya, tutume mu shitu jia ngulu. ³²Wawambelele egi: Ndienu! Azogele , nu anginyine mu jingulu. Nu tala, shitu jiagasue jialengele phushi mu baba nu jiabuile mu meya, nu jiafile mu meya.³³Ago akhalele mujidisa alengele, nu ayile mu dimbo diamusamba muta maga ayagasue yabalegele nu yabuile gudi enya maluiyi. ³⁴Hene dimbo diamusamba diagasue diazogele ha gutagana Yesu; nu, hadile amumona, amutogele ha gukatuga mu dimbo diawo.

9¹Yesu wanginyine mu wato ha guya gu khanda iko nu wakhalele muya gu dimbo dienji dia masamba. ²Nu tala, ajile gumubatela muthu wa ndala misongo ya khonzo ya gubanda ha gitanda. Yesu, wamuenene gutshigina guawo, wazuelele gudi mueneya khonzo egi: Zangula ngolo, munami, gubola guaye gudi yagutotesewa.³Mukunda nu ngenyi, enya gusonega azuelele mu mitshima yawo egi: Muthu ou udi muvueza. ⁴Nu Yesu, wajiyile matangi awo, wazuelele egi: Mukunda nu itshi mudi nu matangi abola mu mitshima yenu? ⁵Ndaga, itshi idi yatagana, ha guzuela egi: Gubola guaye gudi guagutotesewa, nga guzuela egi: Zuga nu wenda? ⁶Uvi, hagula mujiye egi Muna muthu udi nu guhuminyina gua gutotesa gubola holu dia mavu: Zuga, wazuelele gudi muenya khonzo, zangula gitanda giaye, nu ginda gumbo (gu inzo) diaye.⁷Nu wazugile, nu wayile gumbo dienji. ⁸Hago thundu yamuenene ngenyi, yakhalele nu woma, nu atumbuishile Nzambi, wahanene gudi athu uhinyinyi wangenyi. ⁹Hene hanyi akhalele muya gualeha, Yesu wamuenene muthu mumoshi yaguditumbiga ha gifunda gia enya gitadi, nu wakhalele mutamegewa egi Matayo. Wamuwambelele egi: Nguhate. Muthu muene wazugile, nu wamuhatele.¹⁰Hago Yesu wakhalele ha mesa mu inzo (monzo), tala, enya piblike avula nu enya khadilo diavula ajile ha mesa ene nu alandudi enji. ¹¹Afalase amuenene ngenyi, nu azuelele gudi alandudi egi: mukunda nu itshi ndombi yenu gadi mudia nu enya piplike nu enya lujingu (khadilo) luabola?¹²Yago Yesu wavile, wazuelele: Ishindo mukunda nu athu adi muabonga anakhala nu funu ya munganga, uvi enya gundala ( misonga). ¹³Ndienu, nu longugienu itshi idi muzuela: Ngana suanguluga gu gubonga, nu ndo gudi milambu. Ndaga ngajilego mutamega ago adi atagana, uvi enya gubola.¹⁴Hene alandudi a Yona Mubatiji ajile gudi Yesu, nu azuelele egi: Mukunda nu itshi esue nu afalase tudi mutuna gudia uvi alandudi aye ashigo mutuna gudia? ¹⁵Yesu watayele egi: Mafuta a muenua mahata ajiya gukhala nu gikenene hago muenya mahata udi nayo? Masugu mba aza hago uenya mahata mba ukhala yaguzangudiwa, nu hene ene mba atuna gudia.¹⁶Gushigo nu muthu wanatunga mulele wa uhe-uhe nu gitemba (sanji) gikulu; ndaga giene mba gibawuga nu gitshinyi gia mulele, nu gubawuga mba gukhala guakoma.¹⁷Nji matombe ahe-ahe anambiwa ndo mu mabungu ukulu; ndaga, mabungu akulu mba abudiga, matombe mba abunduga, nu mabungu mba atota, uvi matombe ahe-ahe anambiwa mu mabungu ahe-ahe, nu matumbe nu mabungu mba adibamba.¹⁸Hago muene akhalele gu awambela mbimbi jieji, tala, fumu mumoshi wahetele, wafugamene gutuama dienji, nu wazuelele: Munami wamukhetu udi yagufua luenyelu; uvi giza, muhage mago aye, nu azuge. ¹⁹Yesu wazugile, nu wamuhatele nu alandudi enji.²⁰Nu tala, mukhetu mumoshi wandala misongo yaguzoga mahatshi sendese mvula kumi nu jiyadi wasuenene hehi gungima dienji, nu wakhuatele songi ya mbambe ya mulele wenji. ²¹Ndaga wakhalele muzuela mukatshi dienji egi: Gula ngakuata khuta mulele wenji, ngumukhala yagusagewa. ²²Yesu wabalumuine, nu wazuelele, hago wamumuenene: Zangula ngolo, munami wa mukhetu, gutshigina guaye guagusaga. Nu mukhetu muene wasagewe ha tangua diene.²³Hago Yesu wahetele gu inzo ya fumu, nu wamuenene abudi a mbinga nu thundu yakoma, ²⁴wawambelele egi: Vutugienu, ndaga mona mukhetu gashigo yagufua, uvi muene udi gutulo. Nu amulele tola.²⁵Hago thundu yakayewe, wanginyine, wazanguile koko wa mona mukhetu, nu mona mukhetu wazugile. ²⁶Malungu amuanganene mu khanda yagasue.²⁷Hakatugile gununu, Yesu wahatewe gudi athu afua meso muyadi, akhalele mukolologa egi: Tuvile jikhenda, Muna Davidi! ²⁸Hago ahetele mu inzo (monzo), ifua meso asuenene gudi muene, nu Yesu wawambelele egi: Mudi mutshigina egi ngu itshite? Ayi, Fumu, amutayele ngenyi.²⁹Hene wa akhuatele gu meso, nu guzuela egi: Ikhale yagutshitshiwa mu luholo ludi gustshigina guenu. ³⁰Nu meso awo akungugile. Yesu wa ahanene mukhuala wakola egi: Ditadienu ha gula nga muthu gajiyigo. ³¹Uvi, hadile azoga, amuangene lukuma luenji mu mavu agasue.³²Hakhalele muya, tala, abatele gudi yesu muenya givule giabola mumoshi gakhalelego muzuela. ³³Givule giabola adile giakayewa, muenya kano wafua wazuelele. Nu thundu yashimanene nu guzuela : Khanji tuamuenego ndaga ya luholo luolu mu Isalele. ³⁴Uvi afalase azuelele egi: Idi mu ngolo jia mona fumu ya givule giabola adi mukayale ivule yabola.³⁵Yesu wakhalele muwenda mu khanda jiagasue jia membo a masamba nu membo azonda, nu gulongesa mu ikombelelo, golongesa mbimbi ihe-ihe yabonga ya ufumu, nu gusaga misango yagasue. ³⁶Hamuenene thundu, wavile jikhenda mukunda nu yene, mukunda yakhalele yaguhuila, gifua mameme (jiphanga) jidi jishigo nu mutuameji.³⁷Hene wawambelele alandudi enji: Gilanga gidi giakoma, uvi enya mudimo adi azonda. ³⁸Lombienu (togienu) fumu ya gilanga hagula atume enya mudimo avula mu gilanga.

10¹Hangima, watamegene alandudi enji kumi nu muyadi, wa ahanene uhinyinyi ha gukaya ivule yabola, nu gusaga misongo yagasue.²Tala majina a alongi kumi nu mauyadi. Wagudiangele, Simona umutamegewa egi Phetelo, nu André, phanji'enji; Yakobo, muna Zebede, nu Yone, phanji'enji; ³Filipe, nu Bartelemi; Toma, nu Matayo, muenya piblike; Yakobo, muna Alfe, nu Tade, ⁴Simona muenya gu Kananite, ju Yudasi Iskaliota wadigile Yesu.⁵Anyi adi kumi nu muyadi ago Yesu atumine, hangima dia guahana mikhuala yeyi: Muyigo gukhanda ya ago ashigo enya gutshigina, nu munginyigo mu membo a masamba a gu Samari; ⁶Uvi ndienu gudi imeme yatota ya inzo ya Isalele. ⁷Ndienu, longesenu, nu zuedienu egi: Ufumu wa mu dilu udi hehi.⁸Sagienu enya misongo, sugisenu enya gufua, wovenu (kolesenu) enya hute, kayenu ivule yabola. Muazangula yagituhu, hanyenu yagituhu. ⁹Muzudigo nga wolo, nga falanga, nga makuta; ¹⁰nga sagi mukunda nu njila, nga milele iyadi, nga saphatu, nga muhango; ndaga muenya mudimo wanaheta gudia guenji.¹¹Mu membo ako a masamba nga membo azonda ago mba mungina, hudienu gula gudi nu muthu watagana ha gumizangula mu inzo yenji; nu mukhale mu inzo yenji unu mba mukatuga. ¹²Nu gungina ngegi mu inzo, amenegienu; ¹³nu, gula inzo yene yatshigina gumizangula, guhuima guenu gukhale mu inzo yene; uvi gula inzo yene yatshinyinego gumizangula, na guhuima guene gumivutugile (guvutuge gudi enue).¹⁴Hago mba atuna gumizangula nu mba atuna guvua mbimbi jienu, zogienu mu inzo yene nga dimbo diene nu lugumunienu heho (fuphi ya) dia malu enu. ¹⁵Ngudi gumiwambela mu giamatshidia egi: mu lusugu lua gusambesewa, dimbo dia Sodoma nu Gomala mba akhala nu guleba gua malamba uvi dimbo diene ndo.¹⁶Tala, nga mituma gifua imeme mukatshi dia isupha. Khadienu nu gutema gifua nyoga, nu khalenu athu a ashigo nu lulendo gifua mayembe. ¹⁷Khadienu nu gutema gudi athu, ndaga ya athu wawa mba amibata gu isambeselo, nu mba amiwasa (kuphula) tubama (khodi) mu ikombelelo yawo; ¹⁸Mba mukhala ya gumonesewa malamba, mukunda nu ame, gutuama dia guvernere nu gutuama dia mafumu, mukunda nu gukhala temua gudi ene nu gudi athu ashigo enya gutshigina.¹⁹Uvi, hago mba muhanewa, mba mukhadigo nu gikenene nga gia luholo luago mba muzuela nga gudi mbimbi yago mba muzuela: yago mba muzuela mba imihanewa ha kumbi diene dinyi; ²⁰ndaga ishigo enue mba muzuela, idi Nyuma ya Shenu mba uzuela mukatshi dienu.²¹Phangi ya yala mba uhana phanjienji ya yala ha gushiyiwa, nu tata mba uhana mona; ana mba bundumuga gudi ashawo, nu mba ashiya. ²²Mba mukhala ya gutunyiwa gudi athu agasue, mukunda nu jina diami; uvi yago mba udindamana unu gu gisugishilo mba ukhala ya guhulushiwa. ²³Hago mba aminonesa malamba mu dimbo dia masamba dimoshi, lengienu gu dimbo diko. Ngudi gumiwambela mu giamatshidia, mba mumaneselago guwenda mu membo a masamba agasue a Isalela uvi Muna muthu mba ukhala weji gale.²⁴Mulongeshi ashigo yagubalega longi, nga muenya mudimo yagubalega fumu yenji. ²⁵Idi yatagana gudi mulongeshi ha gukhala ya gutshitiwa gifua longi dienji, nu muenya mudimo gifua fumu yenji. Gula atamegene fumu ya inzo egi Belzebula, na gikhuatshi mba atamega athu a mu inzo yenji!²⁶Mukhadigo nu woma wa athu, ndaga gushigo nu gima gidi gia gusuegewa mba gituna gukhala gia gumonewa, nga ndaga ya gisuegi mba ituna gukhala ya gulondoluewa. ²⁷Yago ngudi gumiwambela mu phipha, izuelenu mukatshi dia muanya; nu yago idi yagumiwambela mu kutshi, ilongesenu holu dia mayangi.²⁸Mukhadi nu woma wa athu adi mushiya muila nu ashigo nu luholo lua gushiya nyuma; uvi mukhale nu woma wa yago udi nu luholo lua gushiya nyuma nu muila mu wina wa tshuya. ²⁹Ana diga ndo mbodio jiyadi mukunda nu kuta dimoshi? Ndaga, gushigo nga mumoshi wajiya gutota nga gutshigina gua Shenu. ³⁰Nu sanga jia muto wenu jidi jiagutangewa jiagasue. ³¹Mukhadi nu woma : mudi yagubalega funu holu dia mbodio.³²Mukunda nu ngenyi, muthu yagasue mba ungutshigina gutuama dia athu, mba ngumutshigina nji gutuama dia Shami udi mu dilu; ³³uvi muthu yagasue mba ungutuna gutuama dia athu, mba ngumutuna nji gutuama dia Shami udi mu dilu.³⁴Mutangizago egi ngejile mukunda nu gubata (guhana) guhuima ha mavu; ngajilego mubata (muhana) guhuima, uvi phogo ya khusa. ³⁵Ndaga ngajile muhaga gukhaphumuna gudi muthu nu shenji, gudi muna mukhetu nu ginenji, gudi mukua givaji nu uko wenji wa mukhetu; ³⁶nu muthu mba ukhala mbalagaji ya athu amu inzo yenji.³⁷Muthu yago udi muzumba shenji nga ginenji yagubalega ame gashigo yatagana gudi ame, nu muthu yago udi muzumba munenji ya yala nga wamukhetu yagubalega ame gashigo yagutagana gudi ame; ³⁸muthu yago ashigo muzangula mutshi wenji wagudikikisa, nu gashigo gunguhata, gashigo yagutagana gudi ame. ³⁹Muthu yago mba ubamba monyo wenji mba uwutotesa, nu muthu yago mba utotesa monyo wenji mukunda nu ame mba uwuheta.⁴⁰Muthu yago mba umiyamba (umizangula) udi gunguzangula (gunguyamba), nu muthu yago gunguzangula, umuzangula yago wangutumine. ⁴¹Muthu yago udi muzangula muzueledi wa ndaga jia gumatuama ndaga udi muzueledi wa ndaga jia gumatuama mba uheta gishimbigo gia muzueledi wa ndaga jia gumatuama, nu muthu yago udi muzangula muenya masonga ndaga udi muenya masonga mba uheta gishimbigo gia muenya masonga.⁴²Nu muthu yagasue mba uhana khuta tshopho dia meya a gunua gudi mumoshi ya mukatshi dia ana wawa mukunda udi mulandudi wami, ngudi gumiwambela mu giamatshidia, mba gatotesago gishimbigo gienji.

11¹Hago Yesu hadile wamanesa ha guhana mikhuala gudi alandudi enji kumi nu muyadi, wayile khanda iko, mukunda nu gulongesa mu membo ako. ²Yone mubatiji, hadile wavua mu bologo dienji athu muzuela midimo ya Kilisto, watumine alandudi enji ha gumuhula egi: ³Aye udi yago udi nayo guza, nga tudi nayo gunengena muthu muko?⁴Yesu watayele egi: Ndienu muwambele Yone yago mudi muvua nu yago mudi mumona: ⁵ifuameso adi mumona, ikata idi muwenda, enya hute adi agusagewa, khukhu jidi muvua, mvumbi jidi muzuga gu gufua, nu mbimbi yabonga idi mulongesewa gudi jiphutu. ⁶Gusuanguluga gudi muthu yago mba gukhadigo gikhakhuishilo!⁷Hago akhalele muvutuga, Yesu wasendesele guzuela gudi thundu, mukunda nu Yone egi: Itshi muayile mutala mu gibalala? gamutshi gadi munyigishiwa gudi muhehe (funji)? ⁸Uvi, itshi muayile mutala? muthu mumoshi wasudigile milele ya ndando? Tadienu, ago adi musudiga milele ya ndando adi mu jinzo jia mafumu.⁹Itshi muayile diago mutala? muthu udi muzuela ndaga jia gumatuama? Ayi, ngudi muzuela, nu udi yagubalega muzueledi wa ndaga jia gumatuama. ¹⁰Ndaga idi mukunda nu muene idi yagusonegewa egi: Tala, ngatuma nenga (ngenji) gutuama dia phala, mukunda nu gulonda njila yaye gutuama.¹¹Ngudi gumiwambela mu giamatshidia, mukatshi dia athu ago avalewe abutshiwe gudi akhetu, gushigo nga mumoshi udi wabalega Yone - Mubatiji gu gukoma. Ndaga, muthu wabalega guzonda mu ufumu wa mudilu udi yagumubalega gukoma. ¹²Sendese kumbi dia Yone -Mubatiji unu henyaha, ufumu wa mudilu udi nu guluishiwa guavula nu enya mangala-ngala adi gu' uzangula.¹³Azuedi a ndaga jia gutuama agasue tshima nu mikhuala ya Mose akhalele muzuela ndaga ya ufumu wa mudilu unu mu kumbi dia Yone-Mubatiji; ¹⁴Nu, gula mudi mutshigina gumukotelesa, muene Eliya yago udi nayo guza. ¹⁵Yago udi matshi mukunda nu guvua ave.¹⁶Gudi nanyi ngajiya gufezegesa gindongo' egi? Gidi gifua ana adi hashi mu mafundo a athu avula, nu adi muwambela ana ako, ¹⁷egi: Tuamishigila mbinga, uvi enue nu gukina ulumbu ndo; Tua haga ngimbo jia mafua nu muavilego gikenene.¹⁸Uvi Yone wajile, gakhalelego mudia nga gunua, nu ene azuelele egi: Udi nu diabulu. ¹⁹Muna muthu waza, udi mudia nu gunua, nu adi muzuela egi: udi muenya gudia nu gunua, futa dia apibilikanu nu enya makalagelo abola. Uvi ungambi wakhalele wagumuegesewa mu midimo yenji.²⁰Hene, wasendesele guwamba membo ajima, ago akhalele mutshitshiwa ndaga jia gushimana, ndaga ya abalumuinego mitshima yawo. ²¹Mukumbu gudi aye, Kolazina! mukumbu gudi aye Betesayida! Ndaga ya, gula nga ndaga jia gushimana jiago jia tshitshiwe mukatshi diaye nga jia tshitshiwe mukatshi dia Tila nu Sidona, nga abalumuine gale mitshima yawo mualeha, nu nga asudigile gale phidi. ²²Hene ngudi gumiwambela egi: Mu lusugu lua gusophesewa, Tila nu Sidona mba asophesewa haleba uvi enue ndo.²³Nu aye, Gapelanawuma, mba ukhala sha ya gukanduishiwa unu gosa mudilu? Ndo sha. Mba ubulumuishiwa unu gu galunga; ndaga ya, gula ndaga jia gushimana jia tshitshiwe mukatshi diaye nga jia tshitshiwe gu Sodoma, nga Sodoma yowu luko unu mangino. ²⁴Hene ngudi gumiwambela egi: Mu lusugu lua gusophesewa, dimbo dia Sodoma mba disophesewa haleba uvi aye ndo.²⁵Mu kumbi dinyi, Yesu wazanguile mbimbi, nu wazuelele egi: Ngudi gu gutumbuisa, Sh'ami, Fumu ya dilu nu mavu, mukunda wasuegele ndaga' eji gudi jingambi nu enya gutema, uvi wajijiyishile gudi ana agonda. ²⁶Ayi, tata, ngudi gu gutumbuisa mukunda wa iitshiginyine ngenyi. ²⁷Ima yagasue ya nguhuwe gudi Sh'ami, nu gushigo nu muthu udi mujiya Mona, khuta Sh'ami; gushigo nji ndo nu muthu udi mujiya Tata, khuta Munenji nu muthu yagasue Mona gadi mutshigina gujiyisa.²⁸Zenu gudi ame, khungi yenu yagasue mudi ya guhuila nu ginemo, nu ngudi gumihana guhuima. ²⁹Zangudienu ginemo giami holu dienu nu tayenu mikhuala yami, ndaga ya ngudi nga tuluga nu mutshima wahuima; Nu mba mudi muheta guhuima mukunda nu monyo wenu. ³⁰Ndaga ya ginemo giami gidi gia tuluga nu gia leba.

12¹Mu kumbi dinyi, Yesu wabalegele mu gilanga gia bule mu lusugu lua sabato. Alandudi enji, avile nzala, nu asendesele guhalumuna bule nu gudia. ²Afalase hamuenene ene ngenyi, amuwambelele egi: Tala, alandudi aye adi mutshita ndaga mikhuala idi mutuna mu lusugu lua sabato.³Uvi Yesu wa'avutuile egi: Muatangelego ndaga jia tshitshile Davidi, kumbi dia vile muene nzala, nu athu akhalele nu muene; ⁴Luholo tshi ganginyine mu gikombelelo, nu wadile mapha a milambu, ago adi gashigo nayo gudia, nga athu akhalele nenji, nu akhalele khuta mukunda nu nganga-Nzambi.⁵Nga, muatangelego mu mikhuala egi, masugu a sabato, nganga-nzambi jidi mukulula mikhuala mu gikombelelo, uvi ene gujiya ndo ? ⁶uvi, ngudi gumiwambela, haha gudi nu gima gia gubalega gikombelelo gukoma.⁷Gula nga mudi mujiya gikoteselo gia: Ngana suanguluga nu gufuila gua khenda, uvi milambu ndo, nga muana fisa milonga ndo gudi athu ashigo nu ndaga. ⁸Ndaga Muna muthu udi fumi'ya sabato.⁹Ha katugile muene hene, Yesu wanginyine mu gikombelelo. ¹⁰Nu guakhalele muthu mungoshi muene nu koko gua gimigina. Ahudile Yesu egi: Idi ya gutshiginyishiwa ha gusaga muthu mu lusugu lua sabato ba? Ya khalele mukunda nu guya gumufunda.¹¹Muene wa'avutuile egi: Nanyi mukatshi dienu wajiya gukhala nu gimeme gimoshi ha gimoshi nu giabua mu wina mu lusugu lua sabato, gajiyilego gu gizola mu wina? ¹²Muthu gashigo ya gubalega gimeme gu ndando ! Idi ya gutshiginyishiwa ha gutshita ndaga jia bonga mu masugu a sabato.¹³Hene gawambelele muthu muene egi: Sununa koko guaye. Wasunuine koko, nu guakolele diago gifua koko guko. ¹⁴Afalase azogele, nu adibungishile ha gukamba luholo lua gumushiya.¹⁵Uvi Yesu wajiyile ndaga yene, na walengele khanda iko. Athu avula amuhatele. Wasagele akhashi agasue, ¹⁶nu wa'atunyishile mangololo ha guwambela athu, ¹⁷ha gula egi ndaga jia zuelele Izaya muzuedi wa ndaga jia gutuama, jitaganesewe.¹⁸Tadienu muenya mudimo wami yago nga tombele, muthu yami ya guzumba yago mutshima wami wana suangulugila. Mba nguhaga givule giami holu dienji, nu mba ulongesa giamatshidia ha mavu.¹⁹Mba gashigo gudibinda ndo, ²⁰mba gashigo mukologoga ndo, nu gushigo nga muthu mba uvua diji dienji mu balabala. Mba gashigo mubogola tumitshi tuazonda, Nu mba gajimigo tshuya tudi mufengetela, unu gunu mba gabingisa giamatshidia. ²¹Nu mavu agasue mba ahaga mutshima mu jina dienji.²²Hene amubatele gifofo giakhalele nu diabulu nu mbobo, nu wamusagele, hene mbobo gazuelele nu gamuenene. ²³Thundu yagasue yashimanene nu guzuela egi: Yowu gashigo muna Davidi?²⁴Afalase, havile ndaga yene, azuelele egi: Muthu yowu udi mukaya madiabulu nu Belezebula, fumu ya madiabulu. ²⁵Ndaga ya Yesu wakhalele mujiya matangi awo, wawambelele egi: Ufumu wagasue udi wagudikhaphumuna, udi wagulebesewa, nu dimbo dijima diagasue nga inzo yagasue idi yagudikaphumuna yajiyilego gukhala luko.²⁶Gula Satana udi mukaya Satana, udi yagudikaphumuna muene hakhenji; luholotshi ufumu wenji wajiya gukhala luko? ²⁷Nu gula ame ngudi mukaya diabulu nu Belezebula, anenu, anu gu akaya nu nanyi? Hene mba akhala manzuji enu.²⁸Uvi, gula ngudi mukaya diabulu nu givule gia Nzambi, ngenyi ufumu wa Nzambi waza gudi enue. ²⁹Nga ndo, luholo tshi muthu gajiya gungina monzo ya muthu wabala nu gukuya ima yenji, gula gadiangelego gumujitshiga? hanyi hene hajiya muene gukuya monzo yenji. ³⁰Yago gashigo nu ame gashigo mukuaku'ami, nu yago gashigo gudibungisa nu ame udi gudiyila.³¹Hene ngudi gumiwambela egi: Gubola guagasue nu luweyi luagasue mba gutotesewa gudi athu, uvi luweyi gudi givule giabonga mba gushigo mutotesewa. ³²Muthu yagasue wafeta Muna muthu, mba adi gumutotesela; uvi muthu yagasue mba ufeta givule giabonga, mba ashigo gumutotesela nga luenyelu nga mu ivo idi muza.³³Nga zuelenu egi mutshi udi wabonga nu bundu dienji didi diabonga, nga zuelenu egi mutshi udi wabola nu bundu dienji nii didi diabola; ndaga ya mutshi wanajiyiwa gu bundu dienji. ³⁴Vungu dia nyoga, luholotshi muajiya guzuela ndaga jiabonga, uvi enue mudi athu abola? Ndaga ya idi guzala gua mutshima hene kano guana zuela. ³⁵Muthu wabonga udi muzola ima yabonga mu phungu yenji, nu muthu wabola udi muzola ndaga jiabola mu phungu yenji yabola.³⁶Ngudi gumiwambela egi: Mu lusugu lua gusophesewa, athu mba ahudiwa gu mbimbi jiagituhu jiagasue jiakhalele muzuela. ³⁷Ndaga mu mbimbi jiaye mba ukhala yaguhuluishiwa, nu mu jimbimbi jiaye mba ufishiwa milonga.³⁸Hene enya gusonega nu afalase ako azanguile mbimbi, nu azuelele egi: Ndombi, tuatshigina gumona ndaga jia gushimana. ³⁹Muene wawambelele egi: Gindongo giabola nu gia uthambi gidi mulomba ndaga jia gushimana; mba gushigo gumihuwa ndaga jia gushimana jiko khuta jiago jia muzueledi wa ndaga jia gutuama Yonasi. ⁴⁰Ndaga ya, luholo Yonasi atshitshile masugu atatu nu phipha jitatu mu vumo dia ishui yakoma, luholo lumoshi luene Muna muthu mba gakhala masugu atatu nu phipha jitatu mukatshi dia mavu.⁴¹Enya gu Niniva mba azuga, mu lusugu lua gusophesewa, nu gindongo'egi nu mba agifisa milonga, mukunda abalumuine mitshima yawo mu gulongesa gua Yonasi; nu tala, haha gudi nu muthu yagubalega Yonasi.⁴²Fumu ya mukhetu ya midi mba uzuga, gu lusugu lua gusophesewa, nu gindongo'egi nu mba ugifisa milonga, mukunda muene wajile gu gisugishilo gia mavu mukunda nu guvua ungambi wa Salomoni, nu tala, haha gudi nu muthu yagubalega Salomoni.⁴³Kumbi givule giabola gidi muzoga gudi muthu, gidi muya mu mabugu agimigina, mukamba guhuluguga, nu gashigo gugiheta. ⁴⁴Hene gidi muzuela'egi: ngudi muvutuga mu inzo yami gu ngazogi; nu, hago gidi muheta, gidi gisanga giagituhu, giagukomba nu giagulonda. ⁴⁵Gidi muya, nu gidi muzangula ivule iko sambadi yagumubalega gubola; idi mungina monzo, idi mukhala muene, nu luholo luhe-luhe a muthu muene ludi mukhala luabalega luholo lukulu gubola. Mba ikhala nji luholo lumoshi mukunda nu gindongo giegi giabola.⁴⁶Yesu wakhalele luko muzuela gudi thundu, tala, ginenji nu aphanj'enji amala, akhalele honze, mukamba ha guzuela nenji. ⁴⁷Muthu mungoshi wamuwambelele egi: Tala, ginaye nu aphanj'aye amala adi honze, nu adi mukamba ha guzuela nu aye.⁴⁸Uvi Yesu wamutayele egi: Nanyi udi ginami, nu akhuatshi adi aphanj'ami amala? ⁴⁹Hangima, wasunuine koko gudi alandudi enji, wazuelele egi: Tala ginami nu aphanji'ami amala. ⁵⁰Ndaga ya, muthu yagasue udi mutshita gutshigina gua Shami udi mudilu, muthu mununu udi phanji'ami ya yala, nu yamukhetu, nu ginami.

13¹Mu lusugu lumoshi luene, Yesu wazogele monzo, nu waditumbigile mukhulugo ya muta. ²Thundu yakoma yadibungishile mu khulugo yenji, wanginyine mu wato, nu waditumbigile. Thundu yagasue yakhalele mumagana mu khulugo ya muta.³Wakhalele gu awambela ndaga jiavula mu ishima, nu wazuelele egi: Mukunyi mumoshi wazogele mukunda nu gukuna. ⁴Hakhalele muene mukuna, ndambu ya mbuto yabuile mukhulugo ya njila: tunjila tuajile, nu tua idile. ⁵Ndambu iko yabuile holu dia seso, guakhalelego nu mavu avula: jiakudile gandambo mukunda gahetelego mavu avula, ⁶uvi, kumbi diazogele, nu diajimiginyishile mukunda jiakhalelego nu miji.⁷Ndambo iko yabuile mukatshi dia miya: miya yakudile, nu yajilangele. ⁸Ndambo iko yabuile mu mavu abonga: yahagele mabundu, lukhama lumoshi lua mabundu, jiko makumi asamano, jiko makumi atatu. ⁹Yago udi nu matshui aguvua ave.¹⁰Alandudi asuenene, nu amuwambelele egi: Mukunda natshi udi gu awambela mu ishima? ¹¹Yesu wavutudile egi: Ndaga ya muahuwe luholo lua gukotelesa ndaga jidi, jiagusuega mu ufumu wa mudilu, uvi yahuwego ene. ¹²Ndaga ya udi nayo mba uhuiwa iko, ngenyi mba uzala nu ima, uvi udi gashigo nayo mba utambudiwa yene ndambo gadi nayo.¹³Hene ngudi guawambela mu ishima, mukunda ha gutala ashigo mumona ndo, nu haguvua ashigo muvua ndo nga gukotelesa. ¹⁴Nu mukunda nu ene gudi mutagenesewa ndaga jia gutuama jia muzuedi wa ndaga jia gutuama Izaya: Mba muvua gu matshui enu, nu mba mukotelesago; Mba mutala nu meso enu, nu mba mumonyi ndo.¹⁵Ndaga ya mutshima ya athu wawa udi wakola; akolesa matshui awo, nu abatega meso awo hagula gumona nu meso awo, guvua ndo nu matshui awo, gukotelesa ndo nu mutshima wawo, Gubalumuna ndo mutshima wawo, nu hagula ngule gu asaga ndo.¹⁶Uvi gusuanguluga gudi meso enu mukunda adi mumona, nu matshui enu mukunda adi muvua! ¹⁷Ngudi gumiwambela mu giamatshidia, azuedi a ndaga jia gutuama avula nu enya giamatshidia akambele gumona imudi mumona uvi ayimuenene ndo, akambele guvua imudi muvua, uvi ayivile ndo.¹⁸Enue venu gikoteselo gia gishima gia mukunyi. ¹⁹Hadi muthu muvua mbimbi jia ufumu nu gashigo mukotelesa ndo, muthu wabola udi muza nu udi mukatula yago yakunyiwe mu mutshima wenji: muthu muene udi yago waheti mbuto mu khulugo ya nzila.²⁰Yago wahetshi mbuto holu dia seso, udi yago udi muvua mbimbi nu guyitaya muphushi nu gusuanguluga, ²¹uvi gashigo nu miji muene hakhenji, gashigo nu gukolesela nu hadimuza gubanjinyiwa nu gumuenesewa malamba mukunda nu mbimbi, na udi mubua.²²Yago wahetshi mbuto mukatshi dia miya, udi yago udi muvua imbimbi, uvi ndaga jia ha mavu nu iheho ya umonyi idi mukuata mbimbi inyinyi, nu ishigo muyima mabundu. ²³Yago wahetshi mbuto mu mavu abonga udi yago udi muvua mbimbi nu udi gu ikotelesa; udi muyima mabundu iko lukhama lumoshi, iko makumi asamano, iko makumi atatu.²⁴Watele gishima giko, nu wawambelele egi: Ufumu wa mudilu udi mufezegesewa nu muthu wakunyine mbuto yabonga mu gilanga gienji. ²⁵Uvi, hadi athu agubanda, mbalagaji wajile, wakunyine muangu wabola mukatshi dia mbuto yabonga nu wayile genji. ²⁶Hadile mbuto yakula nu yayima mabundu, muangu wabola nji wazogele mukatshi.²⁷Enya mudimo wa fumu ya inzo ajile gumuwambela egi: Fumu, wakunyine ndo mbuto yabonga mu gilanga ba? Na gui gudi muza muangu wabola? ²⁸Wa avutudile egi: Mbalagaji watshitshi ngenyi. Nu enya mudimoi amuwambelele egi: Watshigina tshiye nu guvuza muangu wene?²⁹Muene egi ndo, ndaga ya ha mudi muvuza muangu wabola, muajiya guvuza nji mbuto. ³⁰Jibembienu jikule hamoshi unu mu lusugu lua guhela, nu hakumbi dia guhela, mba nguwambela ahedi egi: Vuzenu gale muangu wabola nu ukangienu mu itungu mukunda nu gu ukonda tshuya, uvi bungishenu jimbuto mu mukala wami.³¹Watele gishima giko, wazuelele egi: Ufumu wa mu dilu udi wagufezegesewa nu lumbale lua kamba luazangudile muthu mukuna mu gilanga gienji. ³²Ludi lumbale luagubalegela guzonda mukatshi dia jimbale; uvi, hago yakudile, luabalegele ivunza nu yabuile mutshi wakoma, hene tunjila jia gosa jiajile mukhala mu thango jienji.³³Watele gishima giko egi: Ufumu wa mu dilu udi wagufezegesewa nu gihemba gia mapha ginyi mukhetu mungoshi wazudile nu wambile mu ibutshilo itatu ya phupha unu gunu photo - photo yanda thuphuga yagasue.³⁴Yesu wawambelele thundu ndaga eji jiagasue mu ishima, nu wkhalele guawambela ndaga jiagasue mu ishima, ³⁵ha gutagenesa ndaga yazuelele muzuedi wa ndaga jia gumatuama egi: Mba ngutugula jano diami mu ishima, mba nguzuela ndaga jiagudisuega sendese guafugiwe mavu.³⁶Hene wavutudile thundu, nu wanginyine monzo. Alandudi asuenene hehi nu muene, nu azuelele egi: Tulondolole gishima gia muangu wabola wa mugilanga. ³⁷Watayele egi: Yago udi mukuna mbuto jiabonga, udi Muna muthu; ³⁸gilanga, gidi mavu (gifutshi); mbuto jiabonga, jidi ana a mu ufumu, muangu wabola, idi ana a ndunge jiabola; ³⁹mbalagaji yago wajikunyi, udi diabulu; mbuto, jidi gisugishilo gia mavu; akunyi, adi anjelo.⁴⁰Uvi, gifua luholo luago luana vujiya muangu wabola nu wanambiwa ha jigo dia tshiya, mba ikhala luholo lumoshi luene mu lusugu lua gisugishilo gia mavu. ⁴¹Muna muthu mba utuma anjelo enji, mba avuza ima yabola mu gilanga gienji nu ago anatshita gubola: ⁴²nu mba abishila mu wina wa tshuya tuabala, gunu mba gukhala idilo nu gukolotota mazo. ⁴³Uvi athu atagana mba akhala gifua muanya mu ufumu wa shawo. Yago udi nu mutshui mukunda nu guvua ave.⁴⁴Ufumu wa mudilu udi nji wagufuanegesa nu umonyi wa gusuega mu gilanga. Muthu wa uheta (umona) udi gu usuega; nu, mu gusuanguluga guenji, udi muya mudiga ima yenji yagasue, nu udi musumba gilanga giene. ⁴⁵Ufumu wa mudilu udi nji wagufuanegesa nu muenya umonyi udi mukamba maseso a ndando. ⁴⁶Wamuenene seso ya ndando imoshi yabalega ndando; nu wayile mudiga ima yenji yagasue, nu wa isumbile.⁴⁷Ufumu wa mudilu udi nji wagufuanegesa nu wanda wambiwe mu muta nu wakhatele jishui jia luholo nu luholo. ⁴⁸Hago wazalele, alowi awunan,ene; nu, aditumbigine mu khelego ya muta, ambile mu khombe yawo jinyi jiakhalele jiabonga, nu abishidile jinyi jiakhalele jiabola.⁴⁹Mba ikhala luholo,lumoshi luene mukunda nu gisugishilo gia mavu. Anjelo mba aza mukaphumuna athu abola nu athu adi atagana, ⁵⁰nu mba abishila mu tsuya tuabala, gunu mba gukhala idilo nu gukolotota mazo.⁵¹Muakotoluesa ndaga jieji jiagasue? -Ai, atayele ene. ⁵²Nu wawambelele egi: Mukunda nu ngenyi, muenya gusonega yagasue wanalongesa yago idi mutala ufumu wamudilu udi yagufuanegesa nu fumu ya inzo imoshi udi muzangula mu umonyi wenji ima ihe - ihe nu ima ikulu. ⁵³Hago Yesu wanesene mbimbi jinyi, wayile khanda iko.⁵⁴Hago wayile mu mavu enji, wakhalele mulongesa mu gikombelelo, mu luholo lumoshi egi muthu yagasue wakhalele muvua malongo enji wakhalelele mushimana nu guzuela egi: Guyi gudi muza ungambi nu ndaga jia gushimana jia luholo lulu? ⁵⁵Gashigo muna muenya mabaya? Madiya gashigo ginenji? Yakoba, Yozefi, Simona nu Yudeya, ashigo aphanjienji a mala? ⁵⁶nu aphanji'enji a akhetu ashigo agasue mukatshi dietu? Guyi gudi gumuza gua ndaga jieji jiagasue?⁵⁷Wakhalele mukunda nu ene seso ya gikhakhuishilo. Uvi Yesu wawambelele egi: Muzueledi wa ndaga jia gutuama wanakhala yagusebulula khuta mu inzo yenji. ⁵⁸Gatshitshilego ndaga jiagushimana jiavula ha gifundo giene, mukunda nu gukola mitshima yawo.

14¹Mu kumbi dinyi, Elode tetaleka, havile athu muzuelela Yesu, wawambelele enya mudimo wenji egi: ²Idi Yona Mubatiji! Wazuga gu gufua, nu mukunda nu ngenyi hene adi mutshita ndaga jia gushimana.³Ndaga Elode, muene wakhatele Yone, wamujitshigile ngonji nu wamumbile mu bologo, mukunda nu Elodiase, mukaji'a Filipo, phanjienji, ⁴ndaga Yone wamuwambelele egi: Ishigo yatagana ha guzangula mukaji'enji mu mahata. ⁵Watshiginyine gumushiya, uvi wakhalele muvua woma wa thundu, mukunda wakhalele mumona egi Yone udi muzueledi ya ndaga jia gumatuama.⁶Hene, mukumbi diago akhalele mutshita wano wa ivo gia gubutuga gua Elode, mona Elodiase wa mukhetu wakinyine muanda mukatshi dia athu atamegewe, nu Elode wasuangulugile, ⁷mu gusuanguluga guenji wadilogele ha gumuhana gima giagasue mba alomba.⁸Mu gutuma gua ginenji, mona mukhetu wazuelele egi: Nguhane luenyelu, holu dia longa, muto wa Yone - Mubatiji. ⁹Fumu wavile gikenene, uvi, mukunda nu gudiloga nu athu atamegewe, wahanene mukhuala ha gumushiya nu guhana muto wenji gudi mona,¹⁰nu watumine athu muya mushiya Yone mu bologo. ¹¹Muto wenji wabatawe holu dia longa, nu wahanewe gudi mona mukhetu, muene wa ubatele gudi ginenji. ¹²Alandudi a Yone ajile muzangula mvumbi yenji, nu ayifundjile. Nu ayile wawambela Yesu.¹³Havile ngenyi, Yesu wayile ha sambua mu wato, mukunda nu guya mukhala muene hakhenji mu khanda ya gibalala; nu thundu, yajiyile, yazogele mu dimbo dia masamba nu yamuhatele mu malu. ¹⁴Hago muene azogele mu wato, wamuenene thundu yakoma, nu khenda jiamukhatele mukunda nu yene, nu wasagele akhashi.¹⁵Hago ingueze yabuile, alandudi asuenene hehi nu muene, nu azuelele egi : Gifundo giegi gidi giayigimina, nu kumbi didi diabalega, vutula thundu, hagula egi iye mumembo, mukunda nu gusumba madia.¹⁶Yesu watayele egi: Ishigo mutshigina guya; ihanenu enue hakhenu madia. ¹⁷Uvi alandudi amuwambelele egi: Tudi khuta nu mapha atano nu jishui jiyadi. ¹⁸Nu muene wawambelele egi: Jienu nawo.¹⁹Wambelele thundu ha guditumbiga mu muangu, wazanguile mapha atano nu jishui jiyadi, nu, tubuile meso gosa, watumbuishile Nzambi. Hangima, wabatuile mapha nu wahanene gudi alandudi, akaphele gudi thundu. ²⁰Agasue adile nu akutile, nu abatele misanda kumi nu iyadi yazala nu itshinyi yakhalele musala. ²¹Ago adile akhalele mu mutango wa athu midi itano, katula akhetu nu ana.²²Nu gumanesa gudia ngegi, watumine alandudi enji hagungina mu wato nu ha guzawuga mu sambua gutuama dienji, hago hakhalele muene muvutula thundu. ²³Hago hamanesele guyivutula, wakandugile holu ndia mulundu, mukunda nu gukombelela muene hakhenji; nu, ingueze yabuile, wakhalele hakhenji. ²⁴Wato, wakhalele mukatshi na katshi dia meya, fundji yahanene gitembo; ndaga muhehe wakhalele muza khanda nu khanda.²⁵Mu kumbi dia nguana dia gimenegena, Yesu wahetele gudi ene, wakhalele muwenda holu dia meya. ²⁶Hago alandudi amumuenene muwenda holu dia meya, woma wa akhuatele, nu azuelele egi: Idi gimbombi! Nu, mu woma wawo, ambile indanda. ²⁷Yesu wawambelele egi: Muvigo woma, you ame!²⁸Phetelo wamuwambelele egi: Fumu, kana idi aye, hana mukhuala ha gula egi nguze gudi aye holu dia meya. ²⁹Nu muene wazuelele egi: Giza! Phetelo wazogele mu wato, nu wawendele holu dia meya, ha guya gudi Yesu. ³⁰Uvi, hamuenene muene egi fundji yakhalele yakola, wavile woma; nu, wasendesele gushuga, wakologele egi: Fumu, nguhuluise!³¹Mu hugo dimoshi Yesu wasunuine koko wenji, wamukhuatele, nu wamuwambelele egi: Muthu ya gutshigina guazonda, mukunda natshi (nu itshi) wavi woma? ³²Nu anginyine mu wato, nu fundji yahuile. ³³Athu ago akhalele mu wato ajile mufugama ha tuama dia,Yesu, nu azuelele egi: Udi ya diago Muna Nzambi.³⁴Hangima dia guzawuga muta, ajile mu mavu a Jenezaleta. ³⁵Athu a dimbo diene, hadile ajiya Yesu, atumine ngenji mu khanda jiagasue, nu abatele gudi muene akhashi agasue. ³⁶Amulombele ha gukhuata khuta mbebe ya mulele wenji. Nu athu agasue akhuatele mulele wenji akhalele ya giusagewa.

15¹Hene afalase nu enya gusonega ajile gu Yelusalema ha gumona yesu, nu azuelele egi: ²Mukunda natshi alandudi aye adi mukulula mikhuala ya mambuta? Ndaga ashigo muwova mago, hago adi mudia. ³Muene wateyele egi: Nu enue, mukunda natshi mudi mukulula mikhuala ya Nzambi mukunda nu gikulu gienu?⁴Ndaga Nzambi wazuelele egi: Nemesa shaye nu ginaye; nu: Yago udi mushinza shenji nga ginenji mba ukhala yagushiyiwa. ⁵Uvi enue, mudi muzuela egi : Yago udi muwambela shenji nga ginenji egi: Gima ngakhala nayo guguhana gidi mulambu gudi Nzambi, ⁶ishigo ha gunemesa shaye nga ginaye. Mudi mubuisa ngenyi mbimbi ya Nzambi mukunda nu gikulu gienu.⁷Mudi enya mambo, Ezayi wazuelele muabonga ndaga jia gumatuama mukunda nu enue, hago wazuelele egi: ⁸Thundu yeyi idi gungunemesa ha kano, Uvi mutshima wenji udi gualeha nu ame. ⁹Adi gungunemesa yagituhu, hadi mulon,gesa ndaga jidi mikhuala ya athu.¹⁰Watamegene thundu hehi nu muene, nu wayiwambelele egi: Venu, nu kotolesenu. ¹¹Ishigo yago idi mungina mu kano idi mubolesa muthu; uvi yago idi muzoga mu kano, yene idi mubolesa muthu.¹²Hene alandudi asuenene, nu amuwambelele egi: Wajiyi egi afalase akhala ya guhagewa mu lamba gudi mbimbi jiago avi? ¹³Watayele egi: Mutshi wagasue shami ya gosa gakunyinego mba ukhala ya guvujiwa. ¹⁴Abembienu: adi ifofo (ifua meso) adi mutuameza ifua meso; gula gifua meso udi mutuameza gifua meso giko, mba abua agasue muyadi mukatshi dia wina.¹⁵Phetelo, wazanguile mbimbi, wamuwambelele egi: Tukotoluese mbimbi yeyi. ¹⁶Nu Yesu wazuelele egi: Nu enue, mudi nji ashigo nu gutema? ¹⁷Mushigo mukotelesa egi ima yagasue idi mungina mu kano idi muya mu kundu, hangima idi mubishidiwa mu wina?¹⁸Uvi yago idi muzoga mu kano idi muza gu mutshima, nu yene idi mubolesa muthu. ¹⁹Ndaga idi gu gumutshima gudi muza matangi abola, umbundudi, uthambi, ndaga jiabola, unzangi, uthemua wa mambo, gusebulula. ²⁰Tala ima idi mubolesa muthu; uvi gudia yakonda guwova mago, ishigo mubolesa muthu ndo.²¹Yesu, wayile khanda iko, wayile gu khanda ya Tila nu Sidona. ²²Nu tala, mukhetu mumoshi ya gu Kana, wakugile gu khanda yene, wamuwambelele mangololo egi: Nguvile jikhenda, Fumu, Muna Davidi! Munami ya mukhetu udi yagomenesewa malamba gudi givule giabola. ²³Muene gamutayelego nga mbimbi imoshi, nu alandudi enji asuenene, nu amuwambelele egi: Mukaye, ndaga udi muhaga mukolologa hangima dietu.²⁴Muene watayele: Ngatumiwe khuta gudi imeme ya inzo ya Isalele yatota. ²⁵Uvi muene wajile mufugama ha tuama dienji, nu guzuela egi: Fumu, nguhuluise! ²⁶Muene watayele egi: Ishigo yatagana ha guzangula mapha a ana, nu ha guabishila gudi tuana tua jimbua.²⁷Muene wazuelele egi ayi, Fumu, uvi ana a jimbua anadia itshinyi yanabua gu mesa a fumu yenji. ²⁸Hene Yesu wamuwambelele egi: Mukhetu, gutshigina guaye gudi guakola, ikhale yagutshitshiwa mu luholo luago udi mutshigina. Nu, mu kumbi diene dinyi, munenji ya mukhetu wakhalele yagusagewa.²⁹Yesu wakagile khanda yene , nu wajile hehi nu muta wa gu Galile. Hakandugile muene gu mulundu, waditumbigile. ³⁰Hene thundu yasuenene hehi nu muene, yakhalele nu ikata, ifua meso, tutabu, enya maluiyi, nu akhashi avula. Ahagele ha malu enji, nu muene wasagele; ³¹thundu yamuenene ha gumona egi tutabu tuazuelele, egi enya maluiyi asagewe, egi ikata yawendele, egi ifua meso yamuenene; nu thundu yatumbuishile Nzambi ya Isalele.³²Yesu, watamegene alandudi enji, wazuelele egi: Ngudi nu gikenene mukunda nu thundu yeyi; ndaga tala tudi nawo masugu atatu , nu ashigo nga gima gia gudia. ngajiyilego guavutula nu nzala, hagula egi akhadigo guleba gua mila mu njila. ³³Alandudi amuwambelele egi : Gikhuatshi tuajiya guheta mapha avula a gudisa thundu yeyi yakoma mu gibalala? ³⁴Yesu wawambelele egi: Mapha gutshi mudi nawo? Sambadi, atayele ene, nu gandambo ga jishui. ³⁵Hene wawambelele thundu ha guditumbiga mu mavu,³⁶wazanguile mapha sambadi nu jishui, nu, hangima dia gutumbuisa Nzambi, wabatshuile nu wahanene gudi alandudi enji, ene a aaphele gudi thundu. ³⁷Agasue adile nu agukutshile, nu hangima abatele misanda yazala nu itshinyi yaselele. ³⁸Athu ago adile akhalele ha mutango wa midi nguana, katula akhetu nu ana. ³⁹Hangima, wavutuile thundu, wanginyine mu wato, nu wayile gu khanda ya Magadana.

16¹Afalaze nu Asadiseye ajile gumulola nu gumuhula mukunda nu gu atshitshila ima ya gushimana idi muza gosa mu dilu. ²Uvi muene wawambelele egi: «Hago gingueze gianatagana, enue mudi muzuela egi : «kumbi didi mukhala diabonga, ndaga dilu didi diabenga.»³Nu mu gimenegena gia mutshiatshia mudi muzuela egi: «Mangino gudi mukhala nu mvula, ndaga dilu didi diabenga (diabenguluga) nu dila buita. Mudi mujiya gikuatshi gulondolola (gukotolesa) gifuanesa gia dilu, uvi muajiyilego gukotelesa ijiyilo gia kumbi. ⁴Gindongo gimoshi giabonga nu bola nu gia uthambi gidi mukamba gijiyishilo, uvi gushigo (gushindo) nga gijiyishilo mba gimuhanewa, khuta jijiyishilo gia Yonasa.« Nji Yesu wakatugile nu wayile genji.⁵Hago alandudi ahetele mu sambua diko, abuitshile mitshima ha guzangula mapha. ⁶Yesu wawambelele egi: «Ditadienu muabonga gudi gihemba gia mapha gia afalase nu Asadiseye.» ⁷Alandudi atangijile ene hakhawo nu azuelele egi: «Idi mukunda tuazudile ndo mapha.» ⁸Yesu wajiyile ndaga yene, wazuelele: «Enue, enya gutshigina guazonda, mukunda nu itshi mudi mutangiza mukatshi dienu egi idi mukunda nu tuazudilego mapha!⁹Enue khenji mukotelesa ndo nu guwunguluga mapha atano mukunda nu guvula gua athu inunu itano, nu ihombolo gutshi muanonene? ¹⁰Nu mushigo muwunguluga mapha sambadi a mapha akhapewe athu inunu iwana nu guvula gua ihombolo imuanonene?¹¹Mukunda nu itshi muakotelesele go egi ngamiwambelele go mukunda nu mapha? Ditadienu nu tunienu gihemba gia mapha gia Afalase nu gia Asadiseye. ¹²Hene ajiyile egi wa alombelego ha gutuna gihemba gia mapha gianambiwa mu mapha uvi ha gutuna malongo a Afalase nu Asadiseye.¹³Hago Yesu wajile mu khanda ya Sezale ya Filipe, wa lombele gudi alandudi : «Athu adi muzuela mukunda nu muna muthu egi udi nanyi? ¹⁴Amutayele egi: «Ako adi muzuela egi udi Yone - Mubatishi, ako egi udi Eliya, nu ako egi udi Yelemi, nu nga mumoshi ya azueledi a ndaga jia gumatuama.» ¹⁵Wawambelele: «Uvi enue, mudimuzuela egi ngudi nanyi?» ¹⁶Simona - Phetelo wa tayele egi: «Udi Kilisto, Muna Nzambi udi nu monyo.»¹⁷Yesu watayele: << Guzela muila gudi nu aye, Simona muna Yonase, ndaga ishigo muila nu mahatshi aguwambela ndaga yeyi, uvi Shami udi mu madilu. ¹⁸Ngudi gugu wambela nji egi udi Iseso, nu holu dia seso yene mba ngutunga Ekelejiya yami. Mifulo ya galunga (malumba) mba iyibalegago jingolo.¹⁹Mba guguhua saphi jia Ufumu wa madilu. Yagasue yago mba ujitshiga holu dia mavu mba ikhala nji yagujitshigiwa mu dilu, nu yagasue mba ujitulula holu dia mavu mba ikhala nji yagujitulula mu dilu. ²⁰Hene Yesu wawambelele alandudi enji egi muwambela go nga muthu egi muene udi Kilisto.²¹Hugo diene dinyi, Yesu wasendesele guwambela alandudi enji egi udi nayo guya gu Yelusalema, mumona malamba avula ha mago a akulu; ngambi jia Nzambi nu enya gusonega, egi udi nayo gushiyiwa nu mba uzugishiwa gu gufua mu masugu atatu. ²²Hene Phetelo wamuzudile mu khanda nu wamutunyishile egi: «Ndaga yeyi ikhale gualeha nu aye, Fumu, ndaga yeyi igutshitshiwa ndo.» ²³Uvi Yesu wabalumugine nu wawambelele Phetelo: «Hangima diaye, Satana! Udi iseso ya gikhakhuishilo mukunda nu ame, ndaga ushindo nu gikenene mu ima ya Nzambi, uvi mu ima ya athu.»²⁴Hene Yesu awambelele alandudi enji: << Gula muthu watshigina gungulandula, udi nayo gudituna muene hakhenji, guzangula mutshi wenji wa gudikikisa nu gungulandula. ²⁵Ndaga nga muthu tshi watshigina guhuluisa monyo wenji mba udi gu utotesa, nu muthu yagasue watotesa monyo wenji mukunda nu ame mba uwuheta. ²⁶Ndaga itshi mba ikhala nu funu gudi muthu gula waheta mavu agasue uvi watotesa monyo wenji? Itshi yago muthu wajiya guhana ha gusumba monyo wenji?²⁷Ndaga Muna Muthu mba uza mu lukuma lua Shenji nu anjelo enji. Nji mba ushimbidiga muthu yagasue muluholo lua midimo yenji. ²⁸Ngudi gumiwambela mu giamatshidia, gudi nu ako a mukatshi dienu, mba ashindo mulola gufua, gula amuenene ndo Muna Muthu muza mu ufumu wenji.

17¹Masugu asamano abalegele, Yesu wazudile Phetelo, Yakobo, nu Yona phanji'enji, nu wayile nawo mu khanda holu dia ngumba (mulundu) yaleha. ²Yesu wabumugile gu meso awo. Phala yenji yahenyene gifua tangua, nu milele yenji yaphelegetele gifua muanya.³Nu tala, Mose nu Eliya amuenegene, akhalele muta maga nu muene. ⁴Phetelo wawambelele Yesu egi: «Fumu, idi yabonga mukunda nu esue gukhala haha. Gula watshigina, ngudi mutunga mikhanda (isasa) itatau, umoshi mukunda nu aye, umoshi mukunda nu Mose, nu umoshi mukunda nu Eliya.»⁵Hakhalele muene nu guzuela, tala, tuta dimoshi diakhalele muhenya dia atshigile, dijui (mbimbi) imoshi yazogele mukatshi dia tuta nu guzuela egi: «Tala Munami ngatshigina muavula yago ngana suangulugila. Muvilenu.» ⁶Hago alandudi avile ngenyi, abuile phala jiagufulumiga ha mavu nu akhalele nu woma wavula. ⁷Hene Yesu wajile, wa akhuatele nu wazuelele: «Zugienu, mukhadigo nu woma.» ⁸Atalele gosa uvi amuenenego nga muthu khuta Yesu.⁹Hago akahalele mutuluga (sambuluga) ngumba (mulundu), Yesu wawambelele egi : «Mu wambelago nga muthu ima muamonyi unu Muna Muthu mba akhala yaguzuga gu gufua.» ¹⁰Alandudi ene amuhudile: «Mukunda nu itshi enya gusonega mikanda anazuela egi idi yatagana Eliya aze thomo?»¹¹Yesu wa atayele: «Mu guzuela guabonga, Eliya mba uza nu mba uhaga ima yagasue mu fundo dienji. ¹²Uvi ngudi mumiwambela: Eliya wajile gale, uvi gamujiyilego. Hene, amutshitshile yagasue akhalele mutshigina. Luholo lumoshi luene, Muna Muthu mba umona malamba ha mago awo.» ¹³Hene akotesele egi muene wakhalele muzuela mukunda nu Yona Mubatiji.¹⁴Hago abalumuine gudi thundu, muthu mumoshi wajile gudi Yesu, wafugamene ha mabongo gutuama dienji ¹⁵nu wazuelele egi: << Fumu, vuila munami ya yala jikhenda, muene wana ndalaé gikonyi nu wanamona malamba avula. Maugo ako, wana bua mu tshuya, nu mu meya. ¹⁶Ngaji n'enji gudi alandudi aye uvi ene gataganelego ha gumusaga.¹⁷Yesu wamutagele egi : «Gindongo giakola matangi (gishigo nu gutshigina) nu gia unzangi, mba ngukhala n'enu mahugo guvula gutshi? mahugo gusthi ngudi nayo ya guzangula ginemo gienu? Jienu n'enji gudi ame haha.» ¹⁸Yesu wabalele givule giabola nu giazogele gudi muene. Mona yala wasagewe mu kumbi diene dinyi diago.¹⁹Angima alandudi ajile hehi nu Yesu mu mafumbe nu azuelele: «Mukunda nu itshi esue tuataganenego gugikaya?» ²⁰Yesu watayele egi: «Idi mukunda nu gutshigina guene guazonda. Ndaga ngudi gumiwambela mu giamatshidia, gula mudi nu gutshigina guazonda gifua lumbale lua mutalade, muatagana ha guwambela mulundu ou wabalega guleha egi "katuga haha nu nda gunu" wene mba ukatuga nu gushigo nu ndaga mbayimikolela ha gutshita. ²¹Uvi giuvule gia muho ou gianakaluga khuta ha gukombelela nu gujila madia.²²Akhalele ene gu Galileya, Yesu wawambelele alandudi enji: «Muna Muthu mba hanewa ha mago a athu; ²³nu mba amushiya, nu mumasugu atatu mba uzuga gu gufua.» Alandudi avile gikenene giavula.²⁴Hago adi aheta gu Kaphelanawuma, athu akhalele mukungula milambu (gitadi) ya demi-shekele mukunda nu gikombelelo ajile gudi Phetelo nu azuelele egi: «Longi dienu gashigo muhana mulambu (gitadi) ya demi-shekele ?» ²⁵Wamutayele egi: «Ayi udi muhana.» Hago Phetelo wanginyine mun inzo, Yesu wazanguile muthu ya gudiangela mbimbi nu wamuwambelele egi: «Itshi udi mutangiza Simona, mafumu a ha mavu, anazangula milambu nga gitadi? Ya athu awo nga a anjiejia?»²⁶Hago Phetelo watayele egi: «anjienjia» Yesu wamuwambelele egi: «Ngenyi, athu awo adi yagukatuiya ha gulambula. ²⁷Uvi mukunda nu gutuna gutshita gubola gudi enya gulambula gitadi, nda gu meya ajima ( nzadi), umbe wago nu akhuate ishui ya gudiangela; hago wambo tuwula kano wenji, mba umona shekel imoshi. Uyizangule nu uyilambule gudi enya gulambula gitadi mukunda nu aye nu ame.»

18¹Mu kumbi diene dinyi, alandudi ajile gudi Yesu nu azuelele : «Nanyi udi yagubalega gukoma mu ufumu wa mudilu?» ²Yesu watamegene hehi nu muene mona mumoshi ya galenge (wazonda) nu wamuhagele mukatshi diawo ³nu wazuelel : «Giamatshidia ngudi gumiwambela, gula mushigo mubalumuga, nu mushigo mubua gifua ana azonda, mba munginyigo mungina nga luholo tshi mu ufumu wa mudilu.⁴Mukunda nu ngenyi, wagasue wadibulumuisa gifua mona uo wazonda, muene udi wabalega gukoma mu ufumu wa mudilu. ⁵Nu wuthu yagasue udi muzangula mumoshi ya ana wawa azonda mu jina diami, udi gunguzangula ame. ⁶Uvi wagasue udi mutuma mumoshi ya ana wawa azonda adi angutshigina ha gutshita gubola, idi yabalega gubonga gumujitshiga nu iseso yakoma mu shingo nu gumumba mu kianga.⁷Mukumbu gudi enya hamavu mukunda nu makumbi amalamba! Ndaga idi yatagana hagula egi ima yeyi ihete, uvi mukumbu gudi muthu yago ima yeyi mba iza mukunda nu muene! ⁸Gula koko waye nga kulu waye udi mukunda nu aye gikhakhuishilo, ahalumune nu ubishile gualeha nu aye. Idi yabalega gubonga mukunda nu aye ha gungina mu ufumu wa mudilu nu kogo wagitshinyi nga kulu wagitshinyi, uvi ukhale yagumbiwa ha jigo dia tshuya nu mago mayadi nga malu mayadi.⁹Gula iso diaye didi gikhakhuishilo, dikahule nu udibishile gualeha nu aye. Idi yabalega gubonga mukunda nu aye ha gingina mu ufumu wa mudilu nu iso imoshi uvi hagukhala yagubishidiwa mu thsuya tua mayilago nu meso aye ayadi.¹⁰Temienu, ha gula enue musegululago mungoshi wa ana wawa azonda natala ya ngudi mumiwambele egi angelo awo mudilu anatala masumu agasue phala ya tala udi mu dilu. ¹¹Ndaga ya Muna Muthu wajile ha guhuluisa adi agutota.¹²Itshi mudi mutangiza? Gula muthu udi nu imeme (phanga) lukhama nu gula gimoshi giatota, muene gashigo mubemba iko makumi divua nu divua holu dia mulundu ha guya mukamba gimoshi ginyi giatotshi ba? ¹³Nu gula wagimona, giamatshidia ngudi gumiwambela, udi musuanguluga muavula mukunda nu giene yagubalega imeme iko makumi divua nu divua yago ishigo ya gutota. ¹⁴Luholo lumoshi luene, ishigo gutshigina gua Shenu udi mudilu egi mumoshi ya ana wawa azonda atote.¹⁵Gula phanj'aye wagutshita gubola, nda, umuwambele gujimbila guenji enue muyadi, gula waguvila, wamubingi (wamunungi). ¹⁶Uvi gula gashigo muguvuila, zangula (zula) muthu mumoshi nga muyadi a aphanji'aye a mala ha gula egi mu kano wa athu muyadi nga mathemua mutatu, giamatshidia gikhale.¹⁷Nu gula watuna guavuila, ubate ndaga yene gudi ekelejiya. Gula watuna guvila ekelejiya, Akhale gifua muphanyi nga gifua mulambudi wa gitadi (malambu).¹⁸Giamatshidia ngudi mumiwambela, yagasue imbamujitshiga holu dia mavu mba ikhala yagujitshigiwa mudilu n yagasue imbamujitulula holu dia mavu mba ikhala yagujituludiwa mu dilu. ¹⁹Ngudi gumiwambela luko egi, gula muyadi a mukatshi dienu adivuisa holu dia mavu mukunda nu gima gimoshi giago adi mutoga, mba idi mukhala ya guahuiwa gudi Shami udi mu dilu. ²⁰Ndaga ha gifundo gidi athu muyadi nga mutatu adibungisa mu jina diami, ngudi mukatshi diawo.»²¹Hene, Phetelo wajile nu wazuelele gudi Yesu egi: «Fumu, mahugo guvula gutshi ngajiya gutotesela phanji'ami hago gadi mutshita gubola gudi ame?» ²²Yesu wamuwambelele egi : Nga zuelelego gudi enue egi mahugo sambadi, uvi unu makumi sambadi nu sambadi mahugo sambadi.²³Ngenyi ufumu wa mu dilu udi wadifuana nu fumu mungoshi watshigine gutanga ima yenji hamoshi nu enya mudimo enji. ²⁴Hasendesele muene gutanga, amubatele muenya mudimo mungoshi wakhalele nu fuga ya midi kumi ya makuta (falanga). ²⁵Uvi Ndaga ya muthu ou gakhalelego nu gima giagufuta, fumienji wahanele mukhuala egi amudige muene nu mukaji'enji, anenji nu ima yenji yagasue mukunda nu gushimbiga (gufuta) mukudi.²⁶Ngenyi muenya mudimo unu wafugamene hemabongo enji, wamububile egi: "fumu, ukhale nu guhumigina gudi ame unu mba ngugushimbiga mukudi waye wagasue. " ²⁷Hene fumu ya muenya mudimo uo, wamuvuidile jikhenda, wamubembele nu wamukatuile mukudi wenji.²⁸Uvi muenya mudimo ou hazogele nu wasangele muthu mumoshi ya mukatshi dia enya mudimo wakhalele nu mukudi (fuga) wenji wa lukhama lua falanga. Wamukhuatele, wamukamene ha munginyo nu wazuelele: "Shimbiga mukudi wami." ²⁹Uvi futa dienji ya mudimo wabuile hashi nu gumububila egi: Khalu nuguhumigina gudi ame nu mba ngudi gugushimbiga mukudi."³⁰Uvi muenya mudimo yagudiangela watunyine; uvi wayile gumumba mu bologo unu mba gashimbiga mukudi wenji. ³¹Hago mafuta enji a mudimo amuenene ngenyi, avuile jikhenda jiavula; ayile gudi fumu yawo ya mudimo nu amutele maga a yagasue yatshitshile muenya mudimo.³²Hene fumu ya mudimo watamegene muenya mudimo nu wamuwambelele egi: "Aye, muenya mudimo wabola, ame ngagutotesela mukudi waye wagasue mukunda wangububila. ³³Wajiyilego gukhala nu jikhenda mukunda nu futa diaye ya mudimo jikhenda luholo luago ame ngaguvuila jikhenda?³⁴Fumu ya mudimo wavuile jikhabu jiavula, wamuhagele ha mago a enya shidi unu mba gasshimiga mukudi wenji wagasue. ³⁵Idi nji ngenyi Shami ya gosa mba gamitshitshila gula yagasue ya mukatshi dienu mba gatuna gutotesela phanji'enji ya yala nu mutshima wenji wagasue.»

19¹Hago Yesu gamanesele jimbimbi, wakatuile gu Galileya, nu wayile mu khanda ya Yudeya ha sambua dia muta wa Yodani. ²Thundu yavula yamuhatele nu wasagele enya misongo awo.³Afalase ajile gudi muene, amulolele nu guzuela egi: «Idi yagutshiginyishiwa gudi yala ha gushiya mahata nu mukaji'enji mukunda nu ndaga tshi ba?» ⁴Yesu watayele nu guzuela egi: «Enue khenji muatangele genu ndo egi yago wafugile unu gisendeselo, watshitshile yala nu mukhetu?⁵Nu wazuelele nji egi: " Idi mukunda nu ngenyi, yala mba ubemba shenji nu ginenji nu mba uya musanga mukaji'enji, nu ene muyadi mba abua thumba mumoshi?" ⁶Hene, gashigo luko muyadi, uvi thumba imoshi. Ngenyi, yago Nzambi wabungisa, muthu gayikaphumuna go.»⁷Afalase amuwambelele: «Mukunda nu itshi Mose adi gutuhana mukhuala ha guhana mukanda wa gushiya mahata nu gumubemba?» ⁸Muene wawambelele egi: «Idi mukunda nu gukola gua mitshima, Mose amihanene njila ya gushiya mahata a akajienu uvi gu gisendeselo, yakhalelego ngenyi.» ⁹Ngudi gumiwambela: «Muthu yagasue washiya mahata nu mukaji'enji khuta (katula) mukunda nu uthambi nu wahaga (wawata) mukhetu muko, watshita uthambi. Nu muthu yago wazula mu mahata mukhetu watunyiwe mu mahata udi mutshita uthambi.»¹⁰Alandudi awambelele Yesu egi : «Gula idi luholo lunu lua yala gudi mukhetu, ishigo yatagana (yabonga) ha guwata.» ¹¹Uvi Yesu wawambelele: «Ishigo egi athu agasue ajiya gutshigina malongo awa, uvi khuta athu ago idi yahanewa njila ha guyitshigina. ¹²Ndaga gudi nu phingua ahangewe sendese mu vumo dia ginenji. Nu gudi phingua jiko jidi ngenyi mukunda nu athu, nu gudi phingua jiko jiadidigile ene hakhawo mukunda nu ndaga ya ufumu wa mudilu. Egi yago udi yatagana ha guzangula malongo wawa, a azangule.»¹³Hene ana ako azonda amubatewe hagula egi Yesu a ahage mago nu gukombelela mukunda nu ene, uvi alandudi atunyine. ¹⁴Uvi Yesu wazuelele egi: «Bembenu ana anzonda nu muatunyisago ha guza gudi ame, ndaga ufumu wa mudilu udi wa athu adi gifua ene.» ¹⁵Yesu wahagele mago, nu hangima, wayile genji.¹⁶Muthu mumoshi wajile gudi Yesu nu wazuelele egi: «Fumu, gimatshi giabonga ngajiya gutshita mukunda nu guheta monyo wa mayilago? ¹⁷Yesu wamuwambelele egi: «Mukunda nu itshi udi gunguhula gima gidi giabonga? Gimoshi gidi giabonga, uvi gula udi mutshigina gungina mu monyo, hata mikhuala.»¹⁸Muthu muene wamuhudile: «Mikhuala tshi?» Yesu wamuwambelele egi: «Gushiya ndo, gutshita ndo uthambi, gu kuya ndo, gutshita ndo uthemua wabola, ¹⁹Nemesa shaye nu ginaye, nu tshigina athu ako gifua wana guditshigina aye hakhaye.»²⁰Muvuala wamuwambelele egi: «Ngatshiti ima yagasue inyi. Itshi iko ngajiya gukhala nayo funu?» ²¹Yesu wamuwambelele egi: «Gula watshigina gukhala yatagana, ngenyi diga ima yaye, nu uyihane gudi jiphutu, nu mba ukhala nu umonyi mu dilu. Hangima, giza nu unguhate.» ²²Uvi hago muvuala wa yala avuile ndaga yazuelele Yesu, wayile nu gikenene (keya-keya) ndaga wakhalele nu ima yavula.²³Yesu wawambelele alandudi enji egi: «Mu giamatshidia ngudi gumiwambela, idi lamba mukunda nu mumonyi ha gungina mu ufumu wa mudilu. ²⁴NJi, ngudi gumiwambela, idi yaleba diago mukunda nu gabalu ha gungina mu hululu (wina) dia ndongo, uvi yakola mukunda nu mumonyi ha gungina mu ufumu wa mudilu.»²⁵Hago alandudi avuile ngenyi, akhalele yitugile muavula nu azuelele egi: «Nanyi giwa wajiya gukhala yaguhuluga?» ²⁶Yesu wa atalele nu wazuelele egi: << Idi yakola gudi athu uvi gudi Nzambi ima yagasue idi yaleba.» ²⁷Hene, Phetelo watayele nu wamulezele egi: «Tala, esue tuabembele yagasue mukunda nu guguhata, itshi mba ikhala luendu luetu?²⁸Yesu wa awambelele egi: «Giamatshidia ngudi gumiwambela, enue muanguhatele, mu lukhama lua mvula ludi muza, hago Muna Muthu mba gakhala yaguditumbiga ha gife gienji gia ufumu, enue nji mba mukhala yaguditumbiga holu dia ife ya ufumu kumi nu iyadi, musambesa (muzunza) iphuta kumi nu iyadi ya Isalele.»²⁹Muthu yagasue wabembele jinzo jienji, aphanji'enji amala, aphanji'enji a akhetu, ginenji, anenji nga gilanga mukunda nu jina diami, mba uheta ha lukhama lua mahugo nu mba uheta monyo wamayilago. ³⁰Uvi avula a ago adi agudiangela mamino mba akhala athu agisugishilo, nu avula adi agisugishilo mba akhala athu agudiangela.

20¹Ngenyi, ufumu wa mudilu udi gifua fumu ya mavu mumoshi wazogele mu gimenegena gia mutshiatshia mukunda nu guzula athu gu mudimo wa gilanga. ²Hangima dia gukhala ya gudivuisa nu enya mudimo mukunda nu gishimbigo gia lusugu, muene watumine gu gilanga gienji.³Wazogele ha ngima dia makumbi atatu nu wamuenene luko (nji) enya mudimo ako akhalele ashigo nu gima gia gutshita ha gifundo gia zando. ⁴Muene wawambelele egi: «Enue nji, dienu gu gilanga, nu yagasue yatagana mba ngudi gumihua.» Hene ayile mutshita mudimo.⁵Wazogele nji ha mu kumbi dia samano nu luko ha kumbi dia divua, nu watshitshile luholo lumoshi luene. ⁶Hugo diko dimoshi mu kumbi dia kumi nu imoshi, wazogele nu wasangele athu ako adi ashigo nu gima gia gutshita, wawmbelele egi: «Mukunda nu itshi muaditumbiga haha yakonda gima giagutshita lusugu luagasue (luamundu)?» ⁷Ene amutayele egi: «Idi mukunda muthu gashigo ya gutuhana mudimo.» Wawambelele egi: «Enue nji, dienu mu gilanga.»⁸Hago ingueze yabuile, fumu ya gilanga wawambelele gaphita genji: «Tamega enya mudimo nu ahane gishimbigo sendesa gudi yagisugishilo unu gudi yagudiangela (yathomo).» ⁹Hago enya mudimo ago azanguwe gu mudimo mu kumbi dia kumi nu dimoshi ahetele, mumoshi nu mumoshi a mukatshi diawo azanguile gishimbigo giawo. ¹⁰Hago enya mudimo ago azanguwe gu mudimo agudiangela ahetele, akhalele mutangiza egi adi muzangula gishimbigo giagubalega uvi ahanewe mumoshi nu mumoshi a mukatshi diawo gishimbigo gimoshi giene.¹¹Hangima dia guzangula gishimbigo giawo, adi nyemenene mukunda nu fumu ya gilanga. ¹²Azuelele egi: «Enya mudimo agisugishilo atshitshi mudimo khuta kumbi dimoshi uvi watuhana gishimbigo guvula luholo lumoshi, esue tua mona malamba sendese gimenegena ha muanya.»¹³Uvi fumu ya mudimo watayele gudi mumoshi ya mukatshi diawo egi: «Futa, gushigo gugutshita nga gubola gumoshi ndo. Muakhalelego ya gudivuisa nu ame mukunda nu gishimbigi gimoshi?» ¹⁴Zangudienu yago idi mukunda nu enue nu gindienu; ngatomba ha guhana gudi enya mudimo azanguiwe gu gisugishilo gishimbigo gimoshi giene nu enue.¹⁵Ngushigo nu uhinyinyi wa gutshita yago ngudi mutshigina mukunda nu umonyi wami? Nga enue mudi nu giphi mukunda ngudi muenya gudizalumuna? ¹⁶Hene muthu ya gisugishilo mba ukhala ya gudiangela nu muthu ya gudiangela mba ukhala ya gisugishilo. mikanda yabalega gubonga ikulu yanabemba: «Avula adi yagutamegewa, uvi azonda adi agutombewa.»¹⁷Yesu wakhalele mukanduga gu Yelusalema, wa zanguile alandudi enji kumi nu muyadi ha guya nenji. Mu njila, wawambelele: ¹⁸«Tadienu, tudi mukanduga gu Yelusalema nu Muna Muthu mba ukhala ya guhanewa gudi mafumu a jinganga Nzambi nu gudi enya gusonega. Mba adi gumubatshuila milanga ha gufua ¹⁹nu mba adi gumuhana gudi athu ashigo enya gutshigina mukunda nu gumulela tola, gumukhupula nu gumuhaga ha mutshi wagudikikisa. Uvi mu lusugu lua thatu, mba uzuga gu gufua.»²⁰Hangima gina ana a Zebede wajile gudi Yesu nu anenji. Muene washiugile gutuama dia Yesu nu wamutogele gima gimoshi. ²¹Yesu wamutayele: «Itshi udi mutshigina?» Muene wamuwambelele egi: «Hana mukhuala hagula egi anami muyadi akhale aguditumbiga, mumoshi gu koko waye wa madia muko gu koko waye wa gihidi mu ufumu waye.»²²Uvi Yesu wamutayele : «Ushigo mujiya yago udi mutoga. Enue mudi yatagana ha gunua tshopo diago ngudi nayo gunua?» Ene amuwambelele: «Tudi yatagana.» ²³Muene wawambelele egi: «Diago, tshopo diami, mba mudi gu inua. Uvi mukunda nu guditumbiga gu koko wami wa madia nu wa mahidi, ishigo ame ngudi nayo guhana mukhuala uvi idi mukunda nu ago yene yalondewe gudi Shiami.» ²⁴Hago alandudi kumi nu muyadi avile ndaga yene, avile gubola mukunda nu aphanji muyadi a mala.²⁵Uvi Yesu wa atamegene gudi muene nu wazuelele: << Udi mujiya egi mafumu a athu ashigo nu gutshigina anuhuminyina holu diawo, nu athu adi nu funu yavula anutshita uhinyinyi holu diawo. ²⁶Uvi ishigo nayo gukhala ngenyi mukatshi dienu. Uvi muguzuela guabonga, Yago udi mutshigina gukhala holu dia ako mukatshi dienu udi nayo gukhala muenya mudimo yenu. ²⁷Nu yagasue watshigina gukhala yagudiangela mukatshi dienu udi nayo gukhala muenya mudimo yenu, ²⁸Ngenyi Muna Muthu gajilego mukunda nu gutshitshiwa mudimo, uvi mukunda nu gutshita mudimo nu guhana monyo wenji gifua mulambu wa athu avula.²⁹Guazogele gu Yeliko, ithundu yakoma nu yamuhatele. ³⁰Nu ifua meso muyadi akhalele yaguditumbiga ha khanda ya njila. Hago avile egi Yesu udi mubalega, akologele nu guzuela egi: «Fumu, Muna Davidi, tuvile jikhenda.» ³¹Thundu yakhalele gu abalele nu guzuela egi khadienu tedie uvi akologele nji muavula: «Fumu, Muna Davidi, tuvile jikhenda.»³²Hene Yesu wamagenene, wa atamegene nu wa ahudile: «Itshi mudi mutshigina egi ngutshite mukunda nu enue?» ³³Amuwambelele: «Fumu, egi meso etu amone.» ³⁴Hene, Yesu, yaguzala nu jikhenda, wakhatele meso awo. Hene hanyanyi, ahetele gumona nu amuhatele (amutombele).

21¹Kumbi diago Yesu nu alandudi enji asuenene hehi nu Yelusalema nu ahetele mu dimbo dia Betefaje hehi nu ngumba ya Olivie. ²Hangima, Yesu watumine alandudi muyadi nu gu awambela egi: «Ndienu mu dimbo didi gumatuama, nu mudi mumona mu hugo dimoshi gabalu gamoshi gagujitshiga nu gana ga gabalu gifundo gimoshi Jijituludienu nu ngabatelenu najio. ³Gula muthu mumoshi wamiwambela gima gimoshi mukunda nu jiene, mumuwambele egi: "Fumu udi najio funu, nu muthu muene udi gumibemba mu hugo dimoshi diene ha guya najio."»».⁴Hene, yahetele mukunda nu yago yazuelele muzueledi a ndaga jidi muza gumatuama ha gutagana. Wazuela egi: ⁵«Wambela muna mukhetu wa gu Siyona: " Tala, Fumu yaye udi muza gudi aye, Watagana nu holu dia gabalu nu holu dia gana ga gabalu gamoshi".»⁶Hene, alandudi ayile nu atshitshile gifua luholo Yesu watumine. ⁷Abatele gabalu nu gana ga gabalu, Ajihagele milele (malopho) yawo nu Yesu waditubigile holu dia milele. ⁸Athu avula a mukatshi dia thundu akhalele mutanda milele yawo mu njila nu ako akhalele mukoka (muhalumuna) thango jia mitshi nu akhalele gujitanda mu njila.⁹Thundu jiakhalele mudiangela Yesu nu jiago jiakhalele gumuhata jiakhalele mukolologa egi: «Ozana gudi Muna Davidi! Guhuima gudi yago udi muza mu jina dia Fumu! Ozana gudi yago udi gosa guabalega guleha! » ¹⁰Hago Yesu ganginyine mu Yelusalema, Dimbo diamusamba diagasue diakhalele muyituga nu gudihula egi: «You nanyi?» ¹¹Jithundu jiatayele egi : «You udi Yesu, muzueledi ya ndaga jia gumatuama wa gu Nazaleta mu Galileya.»¹²Hangima, Yesu wanginyine mu gikombelelo. Muene wakayele athu agasue akhalele musumba nu mudiga mukatshi dia gikombelelo nu wabundudile mesa a enya falanga nu ifundo ya enya gudiga tkhulumbia (mayembe). ¹³Wawambelele egi: «Idi yagusonegewa egi: " Inzo yami mba itamegewa egi inzo ya gukombelela" uvi enue muayibuisa gifundo gia enya gukuya.»» ¹⁴Hene, athu afua meso nu ikata ajile gudi muene mukatshi dia gikombelelo nu wa asagele.¹⁵Uvi hago mafumu a jinganga Nzambi nu enya gusonega amuenene ima yeyi yagushimana Yesu atshitshile nu hago avile ana mukolologa mu gikombelelo nu guzuela egi: «Ozana gudi Muna Davidi» Avile jikhabu jiavula. ¹⁶Amuwambelele egi: «Udi mutegelela athu yago adi muzuela? Yesu wawambelele egi: «Ai, uvi enue khenji mutangele genu ndo egi: "Mu kano wa ana nu wa ana anonda, udi muzugisa (muzola) gutumbuisa guamatshidia?» ¹⁷Hangima, Yesu wabembele nu wazogele mu dimbo dia musamba mukunda nu guya gu Betani nu gubalegesa phipha guene.¹⁸Hene, mu gimenegena, hago muene avutugile mu dimbo dia musamba, wavile nzala. ¹⁹Hamuenene mutshi wa fijie mukhulugo ya njila, wayile nu wasangelego nga bundu khuta mayiji. Wawambelele mutshi wa fijie egi: «Mba uyimigo nga bundu.» Nu hugo diene dinyi, mutshi wa fijie wayimigine.²⁰Hago alandudi amuenene ngenyi, ashimanene nu guzuela egi: « Gikhuatshi mutshi wa fijie wadiyimigina mu hugo dimoshi?» ²¹Yesu watayele egi: « Mu giamatshidia, ngudi gumiwambela, gula mudi nu gutshigina nu gula mushigo muhaga giphapha, mba mutshitigo khuta yago yatshitshiwa gudi mutshi wa fijie, uvi mba muzuela gudi mulundu egi: "Vumbumuga nu dibishile mu nzadi," nu yene mba itshitshiwa. ²²Yagasue mba mutoga (mulomba) mu gukombelela nu gutshigina, mba mu iheta.»»²³Hago Yesu wakhalele mungina mu gikombelelo, mafumu a jinganga Nzambi nu akulu a gikanda ajile gudi muene hago muene akhalele mulonga nu azuelele egi: << Mu uhinyinyi udi mutshita ndaga jieji nu nanyi waguhanene uhinyinyi ou. ²⁴Yesu watayele egi: «Ngudi nji gumihula muhu umoshi. Gula muangu wambele, ame nji ngudi gumiwambela uhinyinyi tshi ngudi mutshitshila ima yeyi.²⁵Gubatijiwa gua Yone (guakatugile gudi nanyi?) mu dilu nga gudi athu?» Adihudile ene nu ene nu guzuela egi: « Gula tuazuela egi "mu dilu", udi gutwambela egi: « Mukunda nu itshi muatunyine gumutshigina?» ²⁶Uvi gula tuazuela egi "gudi athu" tudi muvua woma wa thundu mukunda agasue adi muzangula Yone gifua muzueledi wa ndaga jia gumatuama.» ²⁷Hene, Atayele gudi Yesu nu guzuela egi: «Tushigo mujiya.» Muene nji wawambelele egi: " Ngushigo nji gumiwambela uhinyinyi tshi ngudi mutshitshila ndaga jieji.²⁸Uvi itshi mudi mutangiza? Muthu mumoshi wakhalele nu ana a mala muyadi: « wayile gudi yagudiangela» nu wazuelele egi: «Munami ya yala, nda utshite mudimo mu gilanga gia vino mangino. ²⁹Mona wamutayele egi "Ngushigo mutshita" uvi hangima, wabalumuine matangi, nu wayile."» ³⁰Nu muthu muene wayile gudi munenji ya yala wa giyadi (ngiadi) nu wazuelele gima gimoshi giene. Mona yala watayele nu wazuelele egi: "Ngudi muya tata" uvi gayilego.³¹Nanyi ya mukatshi dia ana amala muyadi watshitshile gutshina gua shenji?» Azuelele egi: "Ya gudiangela." Yesu wawambelele egi: « Mu giamatshidia, ngudi gumiwambela, enya gulambula (alambudi a ) gitadi nu jithambi mba adiangela gutuama diene ha gungina mu ufumu wa Nzambi. ³²Ndaga, Yone wajile gudi enue mu njila ya tagana, uvi muamutshiginyine ndo, uvi enya gulambula gitadi nu jithambi amutshiginyine. Nu enue, hago muamuenene ngenyi, muabulumuinego mitshima yenu hangima mukunda nu gutshigina.»³³Venu gishima giko: " Guakhalele nu muthu mumoshi, fumu ya givulu. Wakunyine vino, watungile gikonde (luphango) mu khulugo yenji, wahagele (waphundjile) wina, watungile inzo yaleha ya gutalela nu wagihanene gudi enya gutala vino ha gufuga. Hangima, wayile gumbo diko. ³⁴Hago kumbi dia gukatalu mabundu diataganene, watumine enya mudimo ako gudi muenya vino mukunda nu guzangula mabundu.³⁵Uvi enya gutala vino akhuatele enya mudimo, a akuphuile, ashiyile mumoshi nu abatshuile (kokele) muko muto. ³⁶Fumun ya gilanga watumine nji enya mudimo ako avula ya gubalega agudiangela, uvi enya gutala vino a atshitshile luholo lumoshi luene. ³⁷Hangima dia ngenyi, fumu ya gilanga watumine munenji diago nu guzuela egi: "Mba adi gumuhana lujitu gudi munami."³⁸Uvi hago enya gutala vino amuenene mona, azuele ene nu ene egi: «Tala phingua: izenu, tumushiyenu nu tuzangudiene umonyi." ³⁹Hene amukhuatele, amubishidile honze ya gilanga gia vino, nu amushiyile.⁴⁰Henyaha, hago fumu ya gilanga mba gaza, itshi mba atshita gudi enya gutala gilanga gia vino?" » ⁴¹Amuwambelele egi: "Mba ushiya jiphutu jiene mu luholo luabalega bubola nu hangima mba uhana gilanga gia vino gudi enya gutala gilanga gia vino ako, athu ago mba amuhana shinda dienji dia mabundu mu kumbi dia gukatula mabundu.⁴²Yesu wawambelele egi: << khenji muatangele genu ndo mu mukanda egi: "Seso yago enya gutunga inzo abishidile diene diahagewe ha kunji. Yeyi yajile gudi Fumu nu idi yabalega gubonga ha meso enu"?⁴³Mukunda nu ngenyi ngudi gumiwambela, ufumu wa Nzambi mba umitambuiwa nu mba uhanewa gudi enya dimbo didi muhana mabundu enji. ⁴⁴Muthu yagasue udi mubua holu dia seso yene mba ukhala yagumuangewa mu jimbambu. Uvi, yago yene mba ibuila, mba ukhala ya gutshiatshiumuna."»⁴⁵Hago mafumu a jinganga Nzambi nu afalase avile mbimbi jiene, ajiyile egi wakhalele muzuela mukunda nu ene. ⁴⁶Hago atshiginyine gumukhuata, avile woma wa thundu mukunda athu akhalele gumumona gifua muzueledi wa ndaga ji agumatuama.

22¹Yesu wawambelele luko mu ishima nu guzuela egi: ²<< Ufumu wa mu dilu udi gifua (wadifuana) fumu mumoshi wakhalele mulonda wano wa mahata mukunda nu munenji ya yala. ³Watumine enya mudimo enji ha gutamega athu ago akhalele yagutamegewa mukunda nu mahata, uvi atshiginyinego guza.⁴Fumu watumine luko enya mudimo ako nu guzuela egi: "Wambelenu ago adi yagutamegewa: « Tadienu, ngalonda gudia guami gua mumuanya; ngombe jiami jia alume nu ngombe jiami jia mitumba jia maji jiashiyiwa nu ima yagasue idi yagolonda. Gizenu gu wano wa mahata.»"⁵Uvi athu ene amuzanguilego nu ginemua. Ayile gawo ako gu ilanga, ako mu ndaga jiawo. ⁶Ako akhatele enya mudimo wa fumu, a asagesene nu a ashiyile. ⁷Fumu wavile jikhabu; watumine masalayi enyi ha gushiya mbundudi jiene nu gukonda dimbo diawo tshuya.⁸Hangima wawambelele enya mudimo wenji egi: "Mawano adi hehi, uvi ago adi yagutamegewa akhalelego yagutagana ha guza. ⁹Hene, ndienu mu phambu nu tamege athu avula ago mudi musanga nawo ha guza gu wano wa mahata." ¹⁰Enya mudimo ayile mu jinjila nu abungishile athu agasue ago asangele, abola nu abonga. Hene, inzo ya mahata yakhalele yaguzala nu athu amegewe.¹¹Uvi hago fumu anginyine ha gutala athu atamegewe, wamuenene muthu mumoshi gakhalelego yagusudiga mulele wa wano. ¹²Fumu wamuhudile: "Futa, gikhuatshi wanginyi haha yagutuna gusudiga mulele wa wano?" Nu muthu muene gavutudilego nga mbimbi.¹³Hene, fumu wawambelele enya mudimo egi: "Jitshigienu mago nu malu a muthu ou nu mubishidienu honze (hanze) halabui, guene gunu mba gukhala idilo nu gukolotota mazo." ¹⁴Ndaga avula adi yagutamegewa, uvi azonda adi agutombewa (aguphonewa).»¹⁵Hangima, Afalesa ayile mu gudivisa luholo luagutela Yesu muheto mu mbimbi jienji hakhenji. ¹⁶Atumine gudi muene alandudi awo, agudibungisa nu enya Elodiene. awambelele Yesu egi: « Longi, tudi mujiya egi udi muzuela ya giamatshidia nu udi mulongesa njila ya Nzambi mu giamatshidia. Ushigo muzangula nga mbimbi ya muthu nu ushigo mubua khanda imoshi mukatshi dia athu. ¹⁷Hene tuwambele, itshi udi mutangiza? : idi yagutshiginyishiwa mu mikhuala ha gufuta gitadi gudi Sezare nga ndo? »¹⁸Uvi Yesu wajiyile gubola guawo nu wazuelele egi: « Enya khenda jia gabutu! Mukunda nu itshi mudi gungulola? ¹⁹Ngudijigienu lufalanga lumoshi lua gitadi.» Amudijigine lufalanga lumoshi.²⁰Yesu wawambelele egi: « Gifanegesa nu jina giegi gidi gia nanyi? » ²¹Amuwambelele egi: « Gidi gia Sezare ». Hene, Yesu wawambelele egi: « Hanyienu gudi Sezare ima idi ya Sezare nu Gudi Nzambi ima idi ya Nzambi.» ²²Hago avile ngenyi, akhalele mudihula (mushimana). Hangima amubembele ha guya genji.²³Lusugu luene lununu, enya sadiseye ako anazuela egi gushigo nu guzuga gu gufua ajile gudi muene. Amuhudile egi: ²⁴<< Longi, Mose wazuelele egi: "gula muthu mumoshi wafua uvi nu gubuta mona ndo, phanjienji udi nayo guwata (guzula mu mahata) mukaji'enji mukunda nu gumubutshila ana."²⁵Guakhalele nu aphangi a mala sambadi. Wagudiangela wabembele mukaji'enji gudi phanjienji. ²⁶Hangima phanjienji wagiyadi watshitshile luholo lumoshi; nji ya tathu, unu phanji a yala wa sambadi. ²⁷Hangima diawo, mukhetu nji wafile. ²⁸Henyaha tuwambele, ha guzuga gu gufua, mukhetu ou mba ukhala mukaji a nanyi mukatshi dia aphangi amala; ndaga agasue amuhagele mu mahata? »²⁹Uvi Yesu watayele nu wawambelele egi: «Mudi mukatshi dia gujimbila, mukunda mushigo mujiya nga yasonegewe, nga ngolo jia Nzambi. ³⁰Ndaga ha guzugishiwa gu gufua, mba gushigo mukhala nu mahata nu mba gushigo mukhala nu gutumiwa gu mahata. Uvi, adi gifua anjelo mu dilu.³¹Uvi mukunda nu yago idi mutalela guzugishiwa gu gufua, khenji mutangele ndo yago Nzambi azuelele egi: ³²"Ngudi Nzambi wa Abalahama, Nzambi wa Izaka, nu Nzambi wa Yakoba?" Nzambi gashigo nzambi wa enya gufua, uvi Nzambi wa enya monyo.» ³³Hago thundu yavile ngenyi, ashimanene (ayitugile) mukunda nu malongo enji.³⁴Hago afalase avile egi Yesu (wa huenesele tedie) wabatshile kano wa asadiseye, ene adibungishile. ³⁵Mumoshi ya mukatshi diawo, nganga mukanda wa mikhuala, wamuhudile muhu umoshi mukunda nu gumulola: ³⁶« Longi, mukhuala tshi udi wagubalega gukoma mukatshi dia mikhuala yagasue? »³⁷Yesu wamutayele egi: « "Tshigina (Zumba) Fumu Nzambi nu mutshima waye wagasue, nu monyo waye wagasue, nji nu matangi aye agasue. ³⁸Wene udi mukhuala wakoma nu wagudiangela.³⁹Nu mukhuala wagiyadi udi wadifuana nu wagudiangela: "Tshigina (Zumba) phanjiaye gifua (luholo) wana guditshigina aye hakhaye." ⁴⁰Mu mikhuala yeyi iyadi gudi muzoga mikhuala yagasue nu azueledi a ndaga jia gumatuama.⁴¹Ndaga afalase akhalele nji yagudibungisa, Yesu wa ahudile. wazuelele: « Itshi mudi mutangiza mukunda nu Kilisto? Udi muna nanyi?» ⁴²Amutayele egi: « Muna Davidi. »⁴³Yesu wawambelele: «Gikhuatshi Davidi, nu nyuma, udi gumutamega egi : ⁴⁴"Fumu wawambelele Fumu wami egi" : "Ditumbige ha khanda yami ya gitata, unu ngutshita ambalagaji aye idiatelo."?»⁴⁵Gula Davidi watamega Kilisto,egi "Fumu", gikhuatshi muene wajiya gukhala munenji? » ⁴⁶Nga muthu gataganenego ha gumuwambela nga mbimbi, sendese lusugu luene, nga muthu ndo walolele (waphagele) nji gumuhula mihu.

23¹Hangima, Yesu wawambelele thundu nu alandudi enji. ²Wazuelele egi: « Enya gusonega nu afalese adi guditumbiga ha gife gia Mose. ³Ngenyi, nga itshi adi gumituma ha gutshita, itshitenu nu ihagenu mu midimo. Uvi muhatigo gutshita giawo. Ndaga adi muzuela ima yene, uvi ashigo gu ihaga mu midimo.⁴Diago, adi muhaga ginemo gianema giakola ha gubata, nu adi muhihaga ha jiphanga jia athu. Uvi ene akhawo ashigo mutshigina gunyigisa nga muno wawo umoshi mukunda nu gubata. ⁵Adi mutshita ndaga jiawo jiagasue mukunda nu akhale yagumonewa gudi athu. Ndaga adi mulonda manjianga aleha ago adi musudiga, nu adi mukomesa songi jia milele yawo.⁶Atshigina ifundo yagudiangela mu mawano, nu ife yagudiangela mu jinzo jia Nzambi, ⁷nu gukolesewa lumene mu mafundo a munjila, nu gutamegewa egi "Rabbi" gudi athu.⁸Uvi mushigo nayo gutshigina gutamegewa egi « Rabbi », ndaga mudi nu longi mumoshi, nu agasue, mudi aphangi a mala. ⁹Nu gutamaga ndo nga muthu ashi a mavu egi Shami, ndaga mudi nu shenu mumoshi, nu udi mu dilu ¹⁰Amitamega go egi «Longi », ndaga mudi nu longi mumoshi, Kilisto.¹¹Uvi yago udi mukuluphi (mbuta) mukatshi dienu mba ukhala muenya mudimo wenu. ¹²Muthu yagasue mba udi kanduisa mba ukhala yagubulumuishiwa, nu muthu yagasue mba udi bulumusa mba ukanduishiwa.¹³Uvi lamba diavula gudi enue, enya gusonega nu afalase, enya khenda jia gabutu! Mudi mubatega (mukanga) ufumu wa mu dilu gudi athu. Ndaga mushigo gu ungina enuen hakhenu, nu mushigo muhana njila nji gudi ago adi nayo gungina ha gungina. ¹⁴(isono ikulu yabalega gubonga yanabuisa njila 14, iko ana lunda njila hangima dia njila 12). «Lamba diavula gudi enue enya gusonega nu afalase, enya khenda jia gabutu! ndaga mudi mumonesa ndumbu (akhetu agafunda) malamba » ¹⁵Malamba avula gudi enue, enya gusonega nu afalase, enya khenda jia gabutu! Ndaga mudi muya holu dia nzadi nu holu dia mavu mukunda nu abalumuna athu mitshima. Nu hago adi mubalumuna mutshima, mudi gumubuisa mahugo ayadi mona wa malamba ashigo nu suga, luholo enue hakhenu mudi.¹⁶Lamba diavula gudi enue, atuameji a ifua meso, enue mudi muzuela egi: «Muthun yagasue udi muta muzo mu inzo ya Nzambi gatshitshilego nga gima. Uvi muthu yagasue wata muzo mu wolo wa inzo ya Nzambi udi yagujitshigiwa gudi muzo.» ¹⁷Enue, athu aheya ashisgo mumona! Itshi idi yabalega gukoma, wolo, nga inzo ya Nzambi ya phelegetesele wolo?¹⁸Nu, «Muthu yagasue wata muzo gu mesa a Nzambi gastshitshilego gima. Uvi nga mthu tshi mwata muzo mu mulambu udi gu mesa a Nzambi udi yagujitshigiwa gudi muzo.» ¹⁹Enue mudi ifua meso, itshi idi yabalega gukoma, mulambu nga mesa a Nzambi adi muphelegetesa mulambu?²⁰Ngenyi, yago udi muta muzo ha mesa a Nzambi udi muta muzo ha mesa a Nzambi nu ima yagasue idi holu dienji. ²¹Nu yago udi muta muzo mu inzo ya Nzambi udi muta muzo mu inzo ya Nzambi nu gudi muthu udi mujinga mu inzo ya Nzambi. ²²Nu yago udi muta muzo mu dilu udi udi muta muzo mu gife gia ufumu wa Nzambi nu gudi yago udi yaguditumbiga holu dia gife gia ufumu giene.²³Malamba avula gudi enue, asonegi nu afalese, enya khenda jia gabutu! Ndaga enue mudi muhana dikumi dia mente, dia anete nu dia kimine, uvi mudi mubemba ndaga jiabalega funu mu mikhuala ( mulonga wa tagana, guvila jikhenda nu mukhuala). Uvi, idi ima yene mudi nayo gutshita, nga gubemba ndo gima giko. ²⁴Enue, atuameji a ifua meso, enue mudi muphona gana ga gikeku uvi mudi muminya ngombe.²⁵Malamba avula gudi enue, asonegi nu afalese, enya khenda jia gabutu! Ndaga enue mudi mukomba hanze (honze) ya kopha nu longa, uvi mukatshi, mudi yaguzala nu unzangi nu gubalegesa. ²⁶Afalase afua meso, komba yagudiangela (thomo) mukatshi dia kopha nu longa, angima hanze (honze) habue (haze) nji halaphe.²⁷Malamba avula gudi enue, asonegi nu afalese, enya khenda jia gabutu! Ndaga enue mudi gifua malumba ambiwa mukubu ulaphe, adi mumuenega abonga gu gutala hanze, uvi ago mukatshi dienji adi aguzala nu ibozo (mikuwa) ya mvumbi nu ima yagasue yabola. ²⁸Luholo lumoshi luene, enue nji mudi mumuenewa muatagana gudi athu a hanze, uvi mukatshi dienu mudi yaguzala nu khenda jia gabutu nu gubola.²⁹Malamba avula gudi enue, asonegi nu afalese, enya khenda jia gabutu! Ndaga enue mudi mutunga malumba a azueledi a ndaga jia gumatuama nu mudi mumba mikubu mu malumba a athu atagana. ³⁰Mudi muzuela egi: « Gula nga tuakhalele mu masugu a atata etu, nga tuabunduilego mahatshi a azueledi a ndaga jia gumatuama nu ene. » ³¹Ngenyi, mudi muta uthemua udi gumishiya milonga enue hakhenu egi mudi ana a athu ago ashiyile azueledi a ndaga jia gumatuama.³²Ngenyi, mudi muzalesa luendu lua ashenu. ³³Mudi nyoga, mu ndonga ya vambu (giwuta), gikhuatshi muajiya gulenga gusambesewa gua tshuya tushigo nu gisugishilo?³⁴Mukunda nu ngenyi, tadienu, ngamitumina azueledi a ndaga jia gumatuama, jingambi nu enya gusonega. mba mushiya nu mba muhaga ako ha mutshi wa gudikikisa. Nu mba mukuphula ako mu ikombelelo yenu, nu mba mu ahata mu membo a musamba. ³⁵Gisugishilo giengi gidi egi holu dienu mba habua mahatshi agasue a athu ashigo mujiya ndaga ago mba ashiyiwa ha mavu sendese gudi Abele muthu watagana, unu gudi Zakaliya, muna Balashi, yago muashiyile ha katshi na katshi dia mesa a Nzambi nu giphelegeteselo. ³⁶Mu giamatshidia, ngudi gumiwambela, ima yeyi yagasue mba itagana mu gindongo giegi.³⁷Yelusalema, Yelusalema, aye udi mushiya azueledi a ndaga jiagumatuama jiagasue nu udi mubatula miminyo ya ago ngatumine gudi aye! Mahugo gutshi ngatshiginyine gubungisa anaye, gifua susua yanabungisa anenji mu mahambu, uvi muayitshiginyine go. ³⁸Tadienu, inzo yenu idi yawuma (yagituhu). ³⁹Ndaga ngudi gumiwambela, mba mungumonyigo luko, unu mba muzuela egi: «Guzela muila gukhale gudi yago udi muza mu jina dia Fumu.»

24¹Yesu wazogele mu inzo ya Nzambi nu wayile genji. Alandudi asuenene hehi nu muene ha gumudijiga luholo luatungiwe inzo ya Nzambi. ²Uvi wawambelele egi: « Mushigo mumona ima yeyi yagasue? Mu giamatshidia ngudi gumiwambela, nga seso imoshi mba isadigo holu dia iko ishigo yagubuishiwa.»³Wa ditumbigile holu dia mulundu wa Olivie, alandudi ajile gudi muene yagudisuega nu amuhudeile egi «Tuwambele kumbi tshi ima yene mba iza. Itshi mba ikhala gijiyishilo gia guza guaye nu ima mba idijina gisugishilo gia mavu?» ⁴Yesu watayele egi: « ⁵Avula mba' aza mu jina diami nu guzuela egi: Ame ngudi Kilisto. Nu mba' alumbuisa athu avula.⁶Mba mutegelela (mbamuvua) athu muzuelela ita nu ndaga jia gihe-gihe jia ita; mukhadigo nu gudisagesa, ndaga ya ima yeyi yagasue idi nayo guza; uvi ishigo gisugishilo. ⁷Ndaga ya dimbo dimoshi mba dizuga ha guluisa dimbo diko, nu ufumu umoshi mukunda nun ufumu uko, mba gukhala nu jinzala nu gudigita gua mavu mu ifundo yavula. ⁸Uvi yagasue yeyi mba ikhala khuta gisendeselo gua musongo wa gubuta.⁹Nangima mba amihana malamba, nu mba amishiya; nu mba mukhala yagutunyiwa gudi athu a membo agsue, mukunda nu jina diami. ¹⁰Hene nji avula mba afua, nu mba adihana gudi mbalagaji, mba adituna ene nu ene. ¹¹Azueledi a ndaga jia gumatuama avula mba azoga, nu mba adimba athu avula.¹²Nu, mukunda nu gubola mba gukhala yabalega guvula, gutshigina gua athu avula mba gubua madidi (gufutama). ¹³Uvi muthu yago mba udindamana unu gu gisugishilo mba ukhala ya guhulushiwa. ¹⁴Mbimbi ei ya bonga ya ufumu mba ilongewa mu mavu agasue, mukunda nu gutshitshila uthemua gudi membo agasue. Hangima gisugishilo mba giza (mba giheta).¹⁵Mukunda nu ngenyi, hago mba mumona gusebulula gua gikenene ginyi giasuelele muzueledi wa ndaga jia gutuama Daniele mutshitshiwa mu ifundo ya gijila (egi ago adi mutanga akotelese), ¹⁶athu ago mu Yudeya mba alenga mu milundu, ¹⁷muthu yago udi holu dia yangi gatulugago mu inzo yenji mukunda nu guzangula nga gima tshi, ¹⁸nu muthu yago udi mu gilanga gavutugago gombo dienji ha guzangula mulele wenji.¹⁹Mukumbu gudi akhetu amavomo nu ago mba amunuisa mu masugu ene! ²⁰Lombienu mukunda egi gulenga guenu guhetigo mu kumbi dia mvula, nga mu lusugu lua gisabato. ²¹Ndaga ya lamba mba dikhala diagubalega guvula mu luholo khenji lukhalele ndo sendese gisendeselo gia gifutshi (mavu) unu mamino, nu mba gukhadigo nji. ²²Gula masugu ene ashigo aguzondesa, nga thumba imoshigo mba ikhala ya guhuluishiwa; uvi mukunda nu athu ago aphonewe, masugu ene mba akhala aguzondesa.²³Hene gula muthu mumoshi wamiwambela egi: «Tadienu, Kilisto udi haha, nga Kilisto udi gu khanda inyi, mu mutshiginago. ²⁴Ndaga akilisto nu azueledi a ndaga jia gutuama a mambo mba aza nu mba atshita ndaga jia gushimana jiakoma nu imona meso, hagula egi atotese njila yamatshidia gula luholo ludi guene, nga ene athu aphonewe. ²⁵Tadienu, ngamiwambela gutuama.»²⁶Gula amiwambela egi: «Tadienu, Kilisto udi mu gibalala, muyigo; nga udi mu khombe imoshi, mutshiginago. ²⁷Ndaga fifuanegesa nu mueji wa mvula wanazoga gu Esete nu guanalema unu gu Luwesete, ngenyi nji mba gukhala guza gua Muna Muthu. ²⁸Gunu gudi jimvumbi jia shitu (mbiji), guene nji mba gukhala nu khuiyi.²⁹Hangima dia masugu ene a malamba agubalega guvula, tanua mba dibua dilabui, ngonda mba itotesa mueji wenji, themua mba jibua, nu ngolo jia mudilu mba jibuishiwa.³⁰Hene mba hazoga ijiyishilo ya Muna Muthu gosa, nu ikanda yagasue ya ha mavu mba ikhala nu gikenene. Mba imona Muna Muthu muza mu matuta gosa nu ngolo nu lutumbu luakoma. ³¹Mu gingungu gia mondo, mba utuma anjelo enji mukunda nu gubungisa athu ago aphonewe a khanda jiwana jia muhehe, gu gisugishilo gia dilu unu gisugishilo giko.³²Zagudienu longo dia mutshi wa fijie. Hago thango jianabua jialeha nu jianahaga mayiji, mba mujiya egi gishiyo gidi hehi. ³³Luholo lumoshi luene, hago mba mumona ndaga jieji jiagasue, mba mujiya egi muene udi hehi, ha mufulo.³⁴Mu giamatshidia ngudi gumiwambela, gindongo giegi mba gibalegago unu ndaga jieji mba jiheta (jiza). ³⁵Dilu nu mavu mba abalega, uvi mbimbi yami mba ibalegago.³⁶Uvi yago idi mutala lusugu nu kumbi, gushigo nga muthu udi mujiya, nga anjelo mu dilu, nga Mona, uvi khuta Tata hakhenji.³⁷luholo lumoshin luene nu masugu a Nowa, ngenyi nji mba gukhala guza gua Muna Muthu. ³⁸Ndaga ya, luholo lua masugu ene anyi gutuama dia mvula yakola athu akhalele mudia nu gunua, gudiwata nu guhana anawo a akhetu nu a mala mu mahata unu lusugu Nowa wanginyine mu wato. ³⁹Ajiyilego nga gima gimoshigo unu mvula yanogele nu yashiyile agasue. Ngenyi nji guza gua Muna Muthu mba gukhala.⁴⁰Hene mala muyadi mba akhala mu gilanga, mumoshi mba uzangudiwa, nu muko mba ubembewa. ⁴¹Akhetu muyadi mba akhala mutua mu ginu gimoshi, mumoshi mba uzangudiwa nu muko mba ubembewa. ⁴²Khadienu nu utaledi wenu, ndaga mushigo mujiya lusugu luago Fumu yenu mba gaza.⁴³Uvi jiyenu egi gula ffumu ya inzo wajiyile kumbi diago nzangi mba iza, nga wakhalele nu utaledi wenji nu nga gabembelego nzanga ha gukuya inzo yenji. ⁴⁴Mukunda nu ngenyi mudi nayo gukhala yatagana, ndaga Muna Muthu mba uza ha kumbi dinyi mushigo mujiya.⁴⁵Muenya mudimo tshi watagana nu wa ngambi, gula gfumu yenji wamuhaga mu inzo yenji, mukunda nu guhana madia mu kumbi dia tagana? ⁴⁶Mba ukhala muenya mudimo wagusuanguluga gula fumu ya inzo wamusanga nu gutshuita luholo luamutumine hago muene mba aza. ⁴⁷Mu giamatshidia ngudi gumiwambela egi fumu ya inzo mba umuhaga ha gutala ima yenji yagasue.⁴⁸Uvi gula muenya mudimo mumoshi wabola udi mutangiza egi: «Fumu yami gashigo muza luenyelu », ⁴⁹nu wasendesa guwasa enya mudimon ako, gudia nu gunua nu enya gulawuga matombe, ⁵⁰fumu yenji mba uza mu lusugu lunu muenya mudimo mba gajiyigo, nu mu kumbi dinyi mba gajiyigo. ⁵¹Fumu yenji mba umukoka mu idiando nu mba uhaga ndola yenji luholo lumoshi louene nu athu adi enya mambo, gunu mba gukhala idilo nu gukolotota mazo.

25¹Hene ufumu wa mu dilu mba ukhala ya gufuanegesa nu ana akhetu adi khenji ajiyilego mala kumi ago, azanguile minda yawo, ayile mutagana yala wa mahata. ²Mutano ya mukatshi diawo akhalele aheya, nu mutano ako akhalele atema. ³Aheya, ha guzangula minda yawo, azanguilego maji (mafuta), ⁴uvi atema azanguile maji, nu minda yawo, maji akhalele mu itutu (mbidigi) yawo.⁵Yala wa hugile ha guheta, ana akhetu agasue ahuidile nu abandele tulo. ⁶Ha katshi dia phipha, akologele egi: Tala yala wa mahata, ndienu gu mutagana!⁷Hene ana akhetu adi khenji ajiyilego mala agasue azugile gu tulo, nu alemesele minda yawo. ⁸Aheya awambelele anyi atema egi: Tuhanienu maji enu, ndaga minda yetu idi mujima. ⁹Atema ateyele egi: Ndo; tushigo nu maji avula mukunda nu esue nu enue; uvi ndienu musumbe gudi athu anadiga maji, nu sumbenu mukunda nu enue.¹⁰Mukumbi diago ene ayile musumba, yala wa mahata wahetele, ana akhetu ago agudilonda anginyine nenji mu bugu dia mahata, nu gijidigo giajidigiwe. ¹¹Hangima, ana akhetu ako adi khenji ajilego mala ahetele, nu azuelele egi: Fumu, Fumu, tuzuluile. ¹²Uvi muene watayele egi: Ngudi gumiwambela mu giamatshidia egi, ngushigo gumijiya. ¹³Khadienu yagudilonda, ndaga ya mushigo mujiya nga lusugu, nga kumbi.¹⁴Mba gukhala gifua muthu mumoshi yago, wakhalele muya guwenda, watamegene enya mudimo enji, nu wahanene umonyi (ima) wenji. ¹⁵Wahanene makuta (falanga jia gibende) gudi mumoshi, jiyadi gudi muko, nu imoshi gudi yagitatu, gudi yagasue ha luholo luenji, nu wayile. Hangima ¹⁶yago wazanguile makuta atano wayile genji, nu wa jitshitshile mudimo, nu wahetele makuta ako atano holu dienji.¹⁷Luholo lumoshi luene, yago wazanguile makuta ayadi wahetele nji makuta ako ayadi holu dienji. ¹⁸Yago wazanguile kuta dimoshi wayile nu wahagele wina mu mavu, nu wasuegele falanga jia fumu yenji.¹⁹Hangima dia masugu avula, fumu ya mudimo wajile (wavutugile), nu watamegene ha gutala luholo atshitshile mudimo nu makuta. ²⁰Yago wazanguile makuta atano wasuenene, nu wabatele makuta ako atano, nu wazuelele egi: Fumu, wanguhanene makuta atano; tala, ngaheti makuta ako atano holu dienji. ²¹Fumu yenji wazuelele egi: Idi yabonga, muenya mudimo watagana nu wabonga; wakhalele yagutagana gu ima yazonda, mba guguhana ima yavula; ngina mu gusuanguluga gua fumu yaye.²²Yago wazanguile makuta ayadi wasuenene nji, nu wazuelele egi: Fumu, wanguhanene makuta ayadi; tala, ngaheti makuta ako ayadi holu dienji. ²³Fumu yenji wazuelele egi: Idi yatagana, muenya mudimo wabonga; wakhalele yatagana gu ima yazonda, mba guguhana ima yavula; ngina mu gusuanguluga gua gua fumu yaye.²⁴Yago wazanguile khuta kuta dimoshi wasuenene hangima, nu muene wazuelele egi: «Fumu, Ngajile egi udi muthu wakola matangi, yago wanahela mbuto jiago watunyine gukuna, nu wanazangula umonyi wakonda mudimo. ²⁵Ngavi woma, hene ngayile, nu ngasuegele kuta diaye mu mavu. Tala, kuta diaye diny'edi (didi).»²⁶Uvi fumu yenji ya mudimo watayele egi: «Muenya mudimo wabola nu wagimonya, wajiyile egi nganahela mbuto jiago ngatunyine gukuna. ²⁷Mukunda natshi watunyi guhaga makuta ami mu inzo ya falanga unu mbanguvutuga, nga ngaheti kuta diami nu malugulugu holu dienji. »²⁸Mutabudienu kuta diene nu dihanenu gudi muenya mudimo udi makuta kumi. ²⁹Ndaga, yago udi nayo, mba ulundiwa yavula. Uvi, yago gashigo nayo, nga gandambo gadin nayo mba gamutambudiwa. ³⁰Bishidienu muenya mudimo wagituhu honze hala bui, gunu gudi idilo nu gukolotota mazo. »³¹Hago Muna Muthu mba gaza mu lutumbu luenji nu ajelo agasue khungi nenji, hene, mba uditumbiga ha gife gienji gia lutumbu. ³²Membo a ha mavu agasue mba adibungisa hatuama dienji nu mba ukaphumuna athu, gifuanegesa nu mubambi ya imeme wana kaphumuna imeme nu khombo. ³³Mba uhaga imeme gu khanda ya gitata, nu khombo gu khanda ya mahidi.³⁴Hene (Muatha) Fumu mba uwambela ago adi khanda ya koko wenji wa gitata egi: « Jienu enue muakhalele yagusagumuna gudi Shami, zaludienu ufumu walondewe mukunda nu enue sendese gisendeselo gia gifutshi (mavu). ³⁵Ndaga ngakhalele nu inzala nu enue muanguhanene madia; ngakhalele nu luhungu nu enue muanguhanene yagunua; ngakhalele munjienjia nu enue muanguzanguile; ³⁶ngakhalele thowa nu enue muangusudigile milele; ngakhalele mukhashi nu enue muangusagele; ngakhalele mu bologo nu enue muejile gungukuatesa.³⁷Hene atagana mba ataya egi: « Fumu, kumbi tshi wakhalele nu inzala nu esue tuanguhanene madia? wakhalele nu luhungu nu esue tuanguhanene yagunua? ³⁸Nu hugo tshi wakhalele munjienjia nu esue tuaguzanguile? wakhalele thowa nu esue tuangusudigile milele; ³⁹Nu hugo tshi wakhalele mukhashi nu esue tuagusagele? wakhalele mu bologo nu esue tuejile gudi aye? ⁴⁰Nu Fumu mba utaya egi: « Mu giamatshidia ngudi gumiwambela, yagasue muatshitshile gudi mumoshi ya muykatshi dia ana wawa azonda ya aphanjiami a mala, idi gudi ame mua itshitshile.»⁴¹Hangima mba uwambela gudi athu ago mba akhala gu khanda ya koko wenji wa mahidi egi: << Katugienu hehi nu ame, muashinjiwe (muatewe mukumbu); ndienu mu tshuya tuakonda gisugishilo tuahagewe mukunda nu diabulu nu anjelo enji, ⁴²Ndaga ya ngakhalele nu inzala nu enue muanguhanenego madia; ngakhalele nu luhungu nu enue muanguhanenego yagunua; ⁴³ngakhalele munjienjia nu enue muanguzanguilego ; ngakhalele thowa nu enue muangusudigilego milele; ngakhalele mukhashi nu enue muangusagelego ; ngakhalele mu bologo nu enue muejilego gungukuatesa.⁴⁴Hene ene mba amutaya egi : « Fumu, kumbi tshi tuagumuenene nu inzala, nga wakhalele nu luhungu, nga wakhalele munjienjia, nga wakhalele thowa, nga wakhalele mukhashi; nga wakhalele mu bologo nu esue tuejile gudi aye ha gugukuatesa? ⁴⁵Hene, Fumu mba utaya egi: « Mu giamatshidia ngudi gumiwambela, yagasue muatunyine gutshita gudi mumoshi ya mukatshi dia ana wawa azonda, idi gudi ame muatunyine guyitshita. » ⁴⁶Athu wawa mba azangula ndola yakonda gisugishilo nu atagana mba azangula monyo ushigo nu gisugishilo. »

26¹Yajile kumbi diago Yesu hamanesele guzuela guenji, wawambelele alandudi enji: ²« Muajiya egi phake idi mu masugu ayadi, nu muna muthu mbauhanewa mukunda nu guhagewa ha mutshi wagudikiksa.»³Luenyelu mafumu akoma a holu dia ako nu manene a iphuta adibungishile mu luphango lua Gaïfa, fumu udi nu uhinyinyi holu dia ako. ⁴Ayile dihingo dia gukuatewa gua Yesu mu gisuegi nu gumushiya. ⁵Ndaga ya akhalele muzuela : « Ishigo nayo ya gukhala mu lusugu lua wano ha gulenga guzuga gua gudikhaphumuna mukatshi dia athu. »⁶Yesu wakhalele gu Betaniya monzo ya Simona muenya hute, ⁷gifua muakhalele ene gu mesa, mukhetu mumoshi majile gudi muene nu mulondo wa albatele wa zala nu manashi a ndando (mubando) yakoma: nu wamu bunduile holu dia muto. ⁸Nu uvi, hago alandudi enji amonene ngenyi, avile khabu jiavula nu azuelele egi: «Itshi idi yabonga ha gutotesa guogu? ⁹mananashi wawa akhalele nawo gukhala agudigiwa mu ndando (mubando) wakola nu guhana gudi jiphutu.»¹⁰Uvi Yesu, wajiyile, nu wa awambele egi : «Mukunda nu itshi mudi musagesa mukhetu yogu? Watshitshi gima gia bonga muklunda nu ame. ¹¹Mba mukhala masugu agasue nu jiphutu, uvi mba mukhadi masugu agisue nu ame.¹²Ha angumuangela ame mananashi mu muila wami, wa itshitshi mukunda nu gufundiwa guami. ¹³Giamatshidia, ngudi gumi wambela, gukhanda jiagasue mu mavu guago mba gulungewa luma lua bonga, mba azuela mukunda nu yatshitshile mukhetu yogu ha gumuwunguluga. »¹⁴Mungoshi ya mukatshi dia akumi nu muyadi, mu jina dia Yudasaliote, wayile gudi izueledi ya holu dia ako ¹⁵nu azuelele: « Egi itshi muajiya gunguhua ha gula ngumihue nenji?» Azolele falanga jia utadi makumi atatu mukunda nu muene. ¹⁶Sendese hugo diene dinyi, akhalele mukamba kumbi dia bonga mukunda nu gumihua nenji.¹⁷Lusugu lua gudiangela lua mapha ashigo nu gihemba, alandudi awambelele Yesu egi: «Gui watshigina egi tugulondele ima ya gudia mukunda nu Pake?» ¹⁸Watayele egi: « Ndene mu dimbo dia masamba gu inzo ya muthu mumoshi nu muwambedienu : "Mulongeshi udi muzuela : « diami didi hehi. Ngetshigina gukhala nu gudia guami gua Pake gumbo dienu nu alandudi ami.»"» ¹⁹Alandudi atshile gifua muazielele muene nu alondele ima ya gudia ya Pake.²⁰Hajile kumbi dia ngueze, akhalele nu alandudi enji kumi nu muyadi. ²¹Hago akhakalele mudia, wa wambele: «Ya diago ngudi gumi wambela, mumoshi mukatshi dienu, mba ungu diga.» ²²Abuile mu gikenene giakola nu mumoshi nu mumoshi mukatshi diawo, asendesele gumuhula: « Idi ame, Fumu?»²³Watayele : « Yago wanda mba koko dienji nu ame mu longa dimoshi, muene mba ungudiga. ²⁴Muna muthu mba uya gifua yasonegewe mu mukunda nu muene. Uvi gikenene (khenda) mukunda nu muene yago, muna muthu mba ukhala yagudigiwa! Yabalega gubonga nga muthu owu wabutshiyego.» ²⁵Yudasa, yago watshinyine gumudiga wamuwambelele: «Idi ame, Fumu? » Wamutayele : «Wa izuela aye hakhaye.»²⁶Gifua akhalele ene mudia, Yesu wazanguile dipha, wadihanene mu guzela muila, nu wadibatshuile mu itshinyi. Wahanene gudi alandudi enji nu guzuela egi: « Zangudienu nu dienu. Wowu udi muila wami.»²⁷Wazanguile tshopo, walombele khenda. Wahuile nayo nu guzuela egi: zangudienu nu nuenu, mukuta wenu agasue; ²⁸ndaga awa adi mahatshi ami, agudivua mu ufuta uhe - uhe abundudiwe mukunda nu athu avula, ha guavila jikhenda mun gubola guawo. ²⁹Uvi ngudi gumiwambela, mba ngunuigo nji mabundu a vino diedi, unu lusugu mba nguzula mu hugo dihe - dihe mu ufumu wa tata.»³⁰Gu ngima dia guymba jingimbo, ayile gu mulundu wa olive. ³¹Henyaha Yesu wazuelele egi: « Mudi mungubemba mukuta wenu wagasue mungueze yeyi: ndaga idi yagusonegewa : "Mba nguwasa mubambi nu imeme ya mu thundu mba imuangana". ³²Uvi gu ngima dia guzuga guami gu gufua, mba nguya gutuama dienu gu galileya.»³³Uvi Petelo wamuwambelele egi: «Nga agasue mba agubemba, ame mba ngugubembigo nga azonda.» ³⁴Yesu wamuwambelele egi : «Idi ya diago ngudi guguwambela, phipha yenyeyi gu tuama dia kolombolo gudila udi mukhala wangutunyigale mahugo atatu.» ³⁵Nu Petelo wamuwambelele egi: «Nga ngajiya gufua nu aye, mba ngugutunyigo.» Nu alandudi agasue atayele luholo lumoshi luene.³⁶Henyaha Yesu wayile nawo gu khanda ya khalele mutamegewa egi Getesemane nu wawambelele alandudi enji: « Khadienu hashi haha, ame ngaya gu bugu diko mukunda nu gukombelela.» ³⁷Wazanguile Petelo nu ana muyadi a Zebede, nu wasendesele guvua gikenene nu dilamba diakola. ³⁸Wawambelele egi : « Mutshima wami udi nu gikenene giavula, unu gu gufua guami. Sadienu haha nu mubandigo tulo khungi nu ame.»³⁹Wayile ndambu haleha, wabuile guphala yenji ha gukombelela nu guzuela egi: Tata, gula idi yabonga wajiya gungu katshila tsiopo didi. Mahugo agesue, ishigo yene ingatshigina, uvi muho uhu udi gutshigina guaye. ⁴⁰Wajile luko gudi alandudi enji nu wa asangele agubanda. Na, wa awambele Petelo : «Mukunda nu itshi? muajiyilego gutuna gubanda tulo nu ame mu kumbi dimoshi? ⁴¹Mubandigo tulo nu mukombelele mukunda nu gulolewa. Mutshima udi watagana, uvi muila udi waleba.»⁴²Wayile luko ndambu haleha hugo dia ngiadi nu gukombelela egi: «Tata, gula ishigo ha gula egi tshiopo diajiya gukatshuya gudi ame ha gula egi ngunuigo, itshitshiwe mu gutshigina guaye.» ⁴³Wajile luko, wa asangele agubanda tulo, ndaga ya meso awo akhalele aguhuila. ⁴⁴Henyaha wa abembele luko, wayile ndambu haleha, wakombelele luko hugo dia thatu nu guzuela mbimbi jimoshi.⁴⁵Gungima, Yesu wavutugile gudi alongi enji nu wawambelele egi: «Mudi mubamba nu mudi muhulunguga luko, tadienu kumbi didi diagutagana dia muna muthu guhanawa ha mago a athu abola. ⁴⁶Zugienu, tshuenu (tuye). Tadienu yago udi gungudiga udi gale hehi.»⁴⁷Hakhalele muene muzuela luko, Yudesa, mungoshi ya kumi nu muyadi wajile. Thundu imoshi yakoma ajile gudi Azueledi a holu dia ako nu manene a iphuta ajile nu muene (n'enji). Ajile nu jiphogo nu itshinyi ya mitshi. ⁴⁸Muthu yago wakhalele nayo yagudiga Yesu, watshitshile gijiyilo mu zuela egi : << Nga nanyi yago ngandakondegeza, muene unu, mukuatshienu (mu mukuate).⁴⁹«Mu hugo dimoshi diene, wajile gudi Yesu nu guzuela agi «Wabanda Mulongeshi!» nu wamusunyine ivungu. ⁵⁰Yesu wamuwambelele egi : «Futa diami tshita, iwaji mutshita.» Na ajile, ambile mago ha muila wa Yesu (amukuatele).⁵¹Tala, mungoshinmukatshi ya ago akhalele nu Yesu, wasunuine koko guenji wazolele iphogo, wawasele muenya mudimo wa nene diakoma dia Gikombelelo nu wabatshile kutshi gumoshi. ⁵²Henyaha Yesu wamuwambelele egi: «Vutula phogo yaye ha fundo dienji, ndaga ya yagasue udi mutshitshila phogo, mbautotesewa gu phogo. ⁵³Udi mutangiza egi ame ngajiyilego gutamega shami wajiya gungutumina milongo kumi nu iyadi ya anjelo? ⁵⁴Uvi luholo tshi gusonega (gufunda) mbagutagenesewa, ha gula ndaga jieji jiajiya guza?»⁵⁵Mu hugo diene dinyi dimoshi, Yesu wawambelele ithundu << Muaji nu mihango nu jiphogo mukunda nu gungukuata gifua nzangi? Ngakhalele masugu agasue hashi mu Gikombelelo nu gulongesa nu muangukuatelogo. ⁵⁶Uvi yeyi yagasue yaza mukunda nu gutagenesewa gua yagasue yagundiwe gudi azuedi a ndaga jia gumatuama. Henyaha alongi agasue amubembele nu alengele.⁵⁷Ago akuatele Yesu, amutualele gudi Gayifa muzueledi wa holu dia ako guago guakhalele gudibungisa enya iphuta nu manene a Gikombelelo. ⁵⁸Phetelo wakhalele gualandula gualeha gualeha unu mu gibanzala gia luphango lua nene dia holu dia ako. Wanginyine nu waditumbigile (wakhalele hashi) nu athu ako hagutala yajiya gukuala mubalega.⁵⁹Manene a holu dia ako nu agasue anahana malongo akombele guzuela ndaga jia mambo mukunda nuYesu ashiyiwe, ⁶⁰Amuenenego nga ndaga imoshi, nga ndaga jiavula jia mambo jiamuenegene. Gu ngima muyadi ajile ⁶¹nu azuelele egi «Muthu ou wazuelele egi " Ngudi ya gutagana ha gumuanga inzo ya Nzambi (gikombelelo) nu guyimagesa luko mu masugu atatu."»⁶²Muzuedi wa holu dia ako wazugile nu wamuwambelele egi « ushigo muvutula go?» Itshi idi ndaga jidi muzuela athu wawa mukunda nu aye? ⁶³Uvi Yesu wahuenene tedie. Muzuedi wa holu dia ako wamuwambelele egi : « Ngudi muguhula mukunda nu Nzambi ya monyo ha gutuwambela gula udi Kilisto muna Nzambi?» ⁶⁴Yesu watayele egi « Wazuela aye hakhaye. Uvi ngudi muguwambela, mbaumona muna muthu hashi gu koko gua madia gua ngolo nu gudi muza holu dia matuta mudilu.»⁶⁵Henyaha muzuedi wa holu dia ako wakaluile mulele wenji nu guzuela egi: Wabetumuna! mukunda nu itshi tuajiya gukamba luko ndaga jiko jiaguzuela? Tadienu, muamona luholo lua gubetumuna guenji. ⁶⁶Itshi mudi mutangiza?» Atayele agasue: watagana ha guya gu gufua.»⁶⁷Amufuitshile mute holu dia phala, amuwasele mbanda ⁶⁸nu guzuela: Tuwambele ndaga jia gumatuama, Kilisto. Nanyi waguwasa?»⁶⁹Phetelo wakhalele hashi honze mu gibanzala, mutshitshi wa mudimo ya mukhetu wajile gudi muene nu guzuela egi : « Wakhalele nu Yesu muenya gu Galileya.» ⁷⁰Uvi wumutunyine gutuama dia athu agasue nu wazuelele egi: « Ngushigo mujiya itshi udi muzuela.»⁷¹Hayile ene gu mufulo wa mazogelo, mutshitshi wa mudimo wa mukhetu wamumuenene nu nu wawambelele ago akhalele n'enji egi: « Muthu ou wakhalele nji nu Yesu muenya gu Nazaleta.» ⁷²Wamutunyine gu meso a agasue muy hugo dihe-dihe nu gudiloga : « Ngushigo mujiya muthu ou.»⁷³Gu ngima dia kumbi diazonda, ago akhalele hene ajile nu azuelele gua Phetelo: « Yadiago, udi ya mukatshi diawo; ndaga ya mbimbi yaye idi gugufunda.» ⁷⁴Na wasendesele gudizuelela nu gudiloga: « ngushigo mujiya muthu ou.» Mu hugo diene dimoshi, kolombolo diadidile. ⁷⁵Phetelo wawungulugile mbimbi jiamuwambelele Yesu egi: «Gutuama dia kolombolo khenji didila gale go, aye mbongutuna mahugo atatu.» Na wazogele nu gudila muavula.

27¹Hatshiele gosa mu gimenege, azuedi a holu dia ako agasue nu manene agasue a iphuta ayile dihingo mukunda nu Yesu ha gumushiya. ²Amujitshigile nu amutualele gua Guverenere Philato.³Na, hago Yudasa yago wamudigile wamuenene Yesu wabatshuiya lamba dia gufua, wabalumuine mutshima nu wavutuile falanga makumi atatu jia ibende gudi azuedi aholu dia ako nu gudi akulu a mu Gikombelelo, ⁴nu guzuela egi: « ngatshita gubola ha gudiga mahatshi a muthu udi gashigo nu ndaga.» Uvi azuelele egi: « Gu itshi yene inyi yanda tukuatesa? Idi ndaga yaye.» ⁵Na wabishidile ibende makumi atatu a falanga monzo ya Nzambi, wa katugile mukatshi diawo, wajile ha gudijitshigila.⁶Azuedi a holu dia ako, azanguile ibende makumi atatu a falanga nu azuelele egi ishigo ha nduedi ha guymba falanga jieji mu gibambelo ndaga jidi jia mahatshi.» ⁷Adizuelesele agasue mukunda ibende ya falanga jiene ajisumbile mavu gu mufulo mukunda nu gufundjila athu a anjienjia. ⁸Mukunda nu ngenyi, mavu ene atamegewe egi : « mavu a mahatshi » unu masugu wawa.⁹Henyaha yago yazuelewe gudi Yelemiya muzuedi a ndaga jia gumatuama yatagenene muzuela egi: «Azanguile ibende ya falanga, nduedi yajio ya zongewe gudi iphuta ya enya Isalele ¹⁰nu ahanene yene mukunda nu mubando wa mavu a ghumazogelo. Gifua luholo lua fumu ganguhuile nagio.»¹¹Luenyelu, Yesu wabatewe gudi Guverenere, nu Guverenere wamuhudile: «Udi Fumu ya enya Yuda?» Yesu watayele : « Aye udi muyizuela. » ¹²Uvi hâmufundile gudi azuedi akoma a holu dia ako nu akulu, gatayelego. ¹³Hene Philato wamuwambelele egi : « Ushigo muvua gufundiwa guaye guagasue?» ¹⁴Uvi gatayelego nji ndo nga gu mbimbi imoshi, nu Guverenere wadihudile muavula.¹⁵Tala, yakhalele luholo lua Guverenere mukunda nu wano dia gubemba muebologo yago watombewe gudi thundu ya athu. ¹⁶Mukumbi diene dinyi guakhalele nu muenya bologo mumoshi, wajiyiwe gu jina dia Barabase.¹⁷Na, hadibungishile, Philato wâhudile: «Nanyi muatshigina egi ngumibembele? Barnabase nga Yesu wanatamegewa egi Kilisto? » ¹⁸Wajiyile egi amuhuile Yesu mukunda nu giphi. ¹⁹Hakhalele muene ha gife gia gilumbuluishilo, mukajienji wamutumine mbimbi muzuela : «Ukhadigo nga gima gimoshi (ndaga) ya gutshita gua muthuou gashigo nu ndaga; ndaga ya ngamona lamba diavula mu phipha ya mangino gu nzoji imoshi mukunda nu muene.»²⁰Henyaha fumu ya atshitshi a mudimo wa Nzambi nu akulu atelele ndaga ya thundu akhalele mulomba Barnabase nu gushiya Yesu. ²¹Guvernere wahudile: «Nanyi mukatshi dia muyadi muatshigina egi ngumibembele?» Azuelele agasue : «Barnabase.» ²²Philato wahudile : «Itshi ngutshita nu Yesu yago udi mutamegewa egi Kilisto?» Atayele «ha mutshi wa gudikikisa.»²³Nu wazuelele : «Mukunda nu itshi, gulola tshi guatshitshi muene?» Uvi akologogele mangololo : «Muhage ha mutshi wa gudikikisa.» ²⁴Ngenyi Philato wajiyile egi gashigo nu gima (ndaga) ya gutshita, uvi muthu ya gihulu wasendesele, wazanguile meya nu wawovele mago enji gutuama dia thundu nu guzuela egi: «Ngasangelego ndaga gudi muthu ou, tadienu ndaga yene enue hakhenu.»²⁵Iphuta yagasue azuelele : «Mahatshi enji abue ha mito yetu nu ha mito ya anetu.» ²⁶Na abembele Barnabase uvi akuphuile Yesu nu gumuhana ha gumuhaga ha mutshi wagukikisa.²⁷Na masuta a Guverenere atualele Yesu mu gisambeselo nu abungishile ithundu yagasue ya masuta. ²⁸Amuvuluile milele nu amusudigile diolpho. ²⁹Alondele gipho gia miya, amuhagele ha muto nu amuhagele ha muto, nu ahagele muhango gu koko wenji wa madia. Afugamele gutuama dienji, nu, gumulela nu guzuela egi: « Moyo, mwatha ya enya Yuda!»,³⁰Nu amufutuile mate, azanguile gitshinyin gia mutshi nu amuwasele ha muto. ³¹Gungima dia gumulele, amukatuile gikhuto, amuvutuile milele yenji, na amutualele ha gumuhaga ha mutshi wagudikikisa.³²Ha khalele ene muzoga, asangele muthu mumoshi ya gu Sirene jina dienji Shimona, amuwambelele ha guya nu ene hagula abate mutshi wagudikikisa. ³³A hetele gu bugu didi mutamegewa egi Gologota idi muzuela egi « bugu dia gibozobozo gia muto.» ³⁴Amuhuile matombe agunua agufutula nu fiele; uvi halolele muene watunyine gunua.³⁵Hadile amuhage ha mutshi wagudikikisa, adikaphele milele nu itela jiphonza; ³⁶nu akhalele hashi gumutala. ³⁷Holu dia muto wenji, ambile gima gia gumufunda, yagusonega egi: «Yogu Yesu fumu ya enya Yuda.»³⁸Nzangi jiyadi jiakhalele jiagushiwa ha mitshi ya gudikikisa hamoshi nu Yesu, mungoshi gu koko dia madia muko gu koko dia gihidi. ³⁹Ago akhalele mubalega amushingile nu guhunga (gunyigisa) mito yawo ⁴⁰ha kano nu guzuela egi: «Aye yago wakhalele muzuela egi watagana ha gumuanga inzo ya Nzambi nu guyimagesa (guyitunga) mu masugu atatu, dihuluise aye hakhaye! Gula udi muna Nzambi, bulumuga ha mutshi wagudikikisa !»⁴¹Luholo luene lumoshi, Azueledi a ako akhalele gumulela nu enya mulebo nu iphuta nu akulu, muzuela: ⁴²« Wahuluishile athu ako uvi gajiyilego gudihuluisa muene hakhenji. Udi Fumu ya enya Isalele, adibuluimuise ha mutshi wa gudikikisa nu mbatumutshigina.»⁴³Watshigina Nzambi, na Nzambi amuhuluise luenyelu gula wamuzumba ndaga ya wazuelele egi: «Ngudi muna Nzambi"». ⁴⁴Nu nzangi jiakhalele ha mutshi wagudikikisa nu muene, amushingile nji luholo lumoshi.⁴⁵Luenyelu, sendese mu kumbi dia samano unu mukumbi dia divua, phipha yabuile ha mavu agasue. ⁴⁶Hehi nu kumbi dia diva, Yesu wakologele nu guzuela egi: « Eli, li Lama sabachthani!» imutshigina guzuela egi: Nzambi wami, Nzambi wami, mukunda nu itshi wangubemba? » ⁴⁷Adile ako ago akhalele n'awo.avua ngenyi, azuelele egi: « Udi mutamega Eliya. »⁴⁸Mukumbi diene dimoshi diene, mungoshi ya mukatshi diawo wazanguile jiphushi nu wazanguile makhusa wazalesele nu meya alabua, wahagele gu songi ya mutshi nu wamuhuile ha gunua. ⁴⁹Ako azuelele egi : « Mubembenu; tutale gula Eliya udi muza ha gumuhuluisa.» ⁵⁰Yesu wakologele luko nu dijui diakola nu wafuile.⁵¹Tala, mulele wa mu inzo ya Nzambi wa bawugile mun ibala, iyadi sendese gosa nu hashi. Mavu adigitile nu seso jiabudigile. ⁵²Malumba (majiamo) azulugile mila yavula ya asantu ago akhalele ya gunfundiwa azugile gu gufua. ⁵³Yazogele mu malumba (majiamo) gu ngima dia guzuga gua Yesu gu gufua, yanginyine mu dimbo dia koma dia gijila nji adimonegesele gua athu avula.⁵⁴Hago hadile akengeledi nu abambi a Yesu amona mavu mudigita nu ndaga jiagasue, avile woma nu azuelele egi : « Giamatshidia you udi diago muna Nzambi.» ⁵⁵Akhetu avula alanduile Yesu sendese gu Galileya ha gumubamba akhalele hene, mutala haleha, ⁵⁶Mukatshi diawo, guakhalele Maria ya gu Magadala, Maria gina Yakoba nu Yosefe, nu mona gina ana a Zelede.⁵⁷Habuile ingueze, mumonyi mungoshi monya gu Alimate jina dienji Yosefe yago wakhalele nji mulandudi wa Yesu. ⁵⁸Wayile hehi nu Pilato nu walombele mvumbi ya Yesu. Pilato wahanele mukhuala hagula amuhane mvumbi yene.⁵⁹Yosefe mazudile mvumbi, wayilangele milele ilaphe ⁶⁰nu wa ihagele mu malumba enji diago ahe-ahe ago wahagele mu iseso yakoma. Ha ngima, wabalumuine iseso yakoma ha mufulo wa malumba nu wahile genji. ⁶¹Marie wa gu Magadala nu Marie muko akhalele hene, aditumbigile hatuama dia malumba (amjiamo).⁶²Lusugu lua landuile luakhalele lusugu lua gulonda jindaga, Azueledi a holundia ako nu enya mambo, adibungishile hehi nu Pilato. ⁶³Azuelele : « Fumu, tuawunguluga egi muenya iphapha you hakhalele nu monyo, wazuelele egi: Gu ngima dia masugu atatu mbanguzuga gu gufua. ⁶⁴Ngenyi ambile mukhuala egi malumba abambewe unu gu masugu atatu. Gula ndo alongi enji ajiya guza nu gumukatula nu guwambela athu egi: "Wazugile mukatshi dia athu agufua, " Mambo a luenyelu mbalega mambo agudiangela.»⁶⁵Pilato wawambelele : « Mutadienu muabonga. Ndjienu mumubambe muabonga mukunda nu hgukhala nenji. » ⁶⁶Ayile nu gubamba malumba, ahagele iseso nu ahagele abambi.

28¹Gu ngima dia phoso imoshi, mu gimenegena gia lusugu lua gudiangela lua phoso, Maria ya gu Magadala nu Maria muko ajile mutala malumba. ²Tala gua khadi gudigita guakoma gua mavu, ndaga ya muanjelo ya Fumu wabulumugine gukatuga mu dilu, wajile nu wakatuile iseso nu waditumbigile holu diayo.³Phala yenji yakhalele mumuenega ya guhenya nu milele iplaphe gifua neji. ⁴Akengeledi adigitile mukunda nu abuile gifua athu agufua.⁵Muanjelo wawambelele akhetu nu guzuela egi: «Mukhadigo nu woma, ndaga ya ngajiya egi mudi mukamba Yesu, wahagewe ha mutshi wagudikikisa. ⁶Gashigo haha uvi wazugi gu gufua gifua muazuelele. Jienu nu tadienu bugu diakhadi Fumu ya gubanda. ⁷Ndienu muphushi wambedienu alongi enji egi: «Wazugi mukatshi dia a gufua: nu tadienu, mudiangele gutuama dienji mu Galileya. Guene gunu mudi gulumona.» Tala, ngudi gumiwambela. »⁸Ngenyi akhetu akatugile gu malumba gatshididi. Akhalele nu woma uvi nu gusuanguluga. Ayile muphushi mukunda nu guwambela alongi enji. ⁹Tala Yesu wataganene n'awo nu wazuelele egi: «Guhuima gudi nu enue.» Akhetu ajile, amukuatele gu malu enji, amukombelele. ¹⁰Luenyelu Yesu wawambelele egi: « Mukhadigo nu woma. Ndienu muwambele aphanjiami ha guya gu Galileya; guene gunu mba angumona.»¹¹Hakhalele Akhetu muya, tala akengeledi anginyine mu dimbo dia musamba nu awambelele Fumu ya atshitshi a mudimo wa Nzambi ima yagasue yabalegele. ¹²Hatagenene nu akulu nu azuelele mukunda nu ndaga yene, ahanene falanga jiavula gudi masalayi ¹³nu guzuela egi : << Zuedienu egi alandudi a Yesu ayi mu phipha hene akuya mvumbi yenji mukumbi dituakhala agubanda.¹⁴Gula ndaga eyi yaheta gu Guverenere, mbatumukotelesela nu mbatukatula dilamba diajiya gumihuwa.» ¹⁵Ngenyi; masalayi azanguile jifalanga nu atshitshile gifua mualongesewe. Lungu lunu luamuangunugine gudi enya Yuda nu lungu luene lua nalandula unu mangino ou.¹⁶Uviwanyi kumi nu mumoshi ayile gu Galileya gu mulundu guadijigile Yesu. ¹⁷Ha amumuenene, amukombelele uvi ako akhalele gudihula.¹⁸Yesu wasuenene hehi nu ene, wawambelele egi : «Ufumu wagasue wanguhuwe mu dilu nu holu dia mavu. ¹⁹Ndienu, mujiyise athu agasue alongi ami, mu abatize mu jina dia Tata, dia mona nu dia Nyuma wabonga.²⁰Mualongese ha gutumaga yagasue ingamiwambelele. Nu tala, ngudi nu enue masugu agasue unu gu gisugishilo gia mavu.»